text:
Franska Polynesia
Franska Polynesia er oyggjaflokkur, ið telur 121 oyggjar í Polynesia. Oyggjarnar eru grønar og vakurt vallaðar við bergtakandi strond. Pape'ete er høvuðsstaðurin í oyggjunum og liggur á oynni Tahiti, sum er tann størsta oyggin. Franska Polynesia hava umleið 291.000 íbúgvar í 2015. Grundarlagið undir búskapinum er ferðavinna. Málið er franskt.
Kjarnorkuspreingingar[rætta | rætta wikitekst]
Ein stórur vandi fyri umhvørvið í Osiania eru kjarnorkuroyndarspreingingarnar hjá m.a. Fraklandi og USA á oyggjabólkunum Mururoa og Bikini í Kyrrahavinum. Tær hava gjørt, at tað er ikki longur búgvandi á nógvum av oyggjunum. Í 1960-árunum avgjørdi Frakland at nýta koralloynna Mururoa sum royndarstøð at spreingja kjarnorkubumbur á. Har hava verið meira enn hundrað royndarspreingingar við kjarnorkubumbum. Sagt varð, at hetta var ikki vandamikið. Men fólk í hópatali hava verið noydd at flyta heiman, og 170.000 fólk hava verið í so nógvum geislavirkni, at tað kann vera heilsuskaðiligt. Mururoa-atollin í Fronskum Polynesia varð nýtt sum royndarøki, har Frakland gjørdi royndarspreingingar við kjarnorkubumbum í árunum frá 1966 til 1996. Spreingingarnar elvdu til álvarsom mótmæli kring allan heim.
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


c: text/html

text:
Havstovan telur súlurnar í Mykineshólmi við o.u. 10 ára millumbili. Fuglarnir verða taldir eftir myndum, og í summar hava vit tikið myndir við eini dronu. Sí filmin við dronuupptøkum her.
Trupulleikin er, at allar súlurnar síggjast ikki frá eggini, og tí hevur higartil verið neyðugt at nýtt bát ella tyrlu aftur at teljingunum frá eggini. Tá ið tyrla verður nýtt, fara tær flestu súlurnar á flog, sum ikki liggja á, og tá ið bátur kemur inn undir landið, fara eisini nógvar súlur á flog, serliga oyðifuglurin (ungar súlur uttan reiður). Dronan tykist harafturímóti ikki at órógva súlurnar munandi, so hon er tí ein góð hjálp á teimum plássum, har súlurnar ikki síggjast frá eggini. Á sama hátt kunnu dronur eisini nýtast til skráseting av øðrum fuglasløgum.
Súlustovnurin í Norðurhøvum minkaði nógv í 1800-talinum, og hildið varð, at ovurveiða var orsøkin til minkingina. Súlurnar vórðu tí friðaðar í flestu støðum, og síðani fyrst í 1900 hevur stovnurin verið í stórum vøkstri; úr 50.000 pørum upp í 400.000 pør. Nú er tað bert í Føroyum, at súlan ikki er friðað. Í Skotlandi hava tey tó undantaksloyvi at taka 2.000 grásúlur (vaksnar ungar), og í Íslandi veiða tey um 1.000 grásúlur.
Hóast 500 grásúlur verða veiddar í Føroyum um árið, er stovnurin vaksin seinastu árini. Ein partur av hesum vøkstri kemur helst frá súlum úr Skotlandi og Íslandi, har súlustovnarnir hava verið í stórum vøkstri.
Størsti vøksturin í Mykineshólmi hevur verið á Bølinum, sum er vestast á Mykineshólmi. Har byrjaðu súlur at reiðrast fyrst í 1960-árunum, og seinastu árini hevur verið rættiligur vøkstur her, so súlan trokar bæði lunda og havhest burtur.
Sild og makrelur er besta føðin hjá súluni, so føðin hevur ikki trotið seinastu árini.

robotstxt: allowed

filter: keep


text:
Løgreglan hevur í hesum vikuskiftinum mest skula tikið sær av smærri bilóhappum. Nøkur fólk hava verið úti og koyrd ávirkaði, bæði á Strondum, Sandavági, á Sandoy.
Ein maður koyrdi ávirkaður inn í eini hús, og rýmdi av staðnum, men løgreglan hevur fingið hendur á hann.
Bilførarin ið var tikin at koyra ávirkaður á Sandi, var koyrdur útav einum vegi.
Ongin bleiv skaddur í nøkrum av hesum tilburðunum.
Eisini veit løgreglan av, at hjólini á nøkrum bilum eru loysnaði, ella dottin heilt av. Orsøkina til hvussu hetta er hent, er ikki púra greitt fyri løgregluni. Tey vísa tó á, at hetta er tann tíðin á árinum tá nógv fólk skifta dekk á bilinum. Tá er kanska ikki altíð, at dekkini eru spent nóg fast á, og oftani skulu tey endurspennast, eftir at bilurin hevur koyrt nakrar kilometrar.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Inn komu fráboðanir um 25 føroyskar stuttfilmar, sum í ár fara at kappast um Geytan og Áskoðaravirðislønina. Kravið til ein stuttfilm er, at hann ikki eru longri enn 30 minuttir. Ein stuttfilmur kann vera spælifilmur, listafilmur, tónleikafilmur, heimildarfilmur ella annað, tó ikki lýsingarfilmur. Filmsnevndin sigur, at trý metingarvirðir verða brúkt í dømingini, og tey eru: søga, filmisk frásøgusnildi og handverk.
Tað er Bank Nordik, ið letur Geytavirðislønina á 25.000 krónur, saman við einari Geytastandmynd, sum Astrid Andreassen og David Geyti hava gjørt. Tórshavnar kommuna letur Áskoðaravirðislønina á 25.000 krónur. Í hesum føri er tað møtti áskoðarin til Filmskvøldið í Norðurlandahúsinum, sum sleppur at velja sín yndisfilm.
Í filmsnevndini, sum skal velja Geytavinnaran, sita Birgir Kruse, formaður, Sif Gunnarsdóttir, Norðurlandahúsið, Jan B. Jørgensen, Klippfisk, Marjun Niclasen, Filmshúsið, Eilen Anthoniussen, Tórshavnar Kommuna, Johnny í Grótinum , Kringvarp Føroya og útlendski nevndarlimurin hesaferð er Hlynur Pálmason, leikstjóri.


text:
Í døgunum 23. – 26. okt var tann 9. norðurlendska ráðstevnan hildin í Selfossi í Íslandi, evnið var “Elementary Svimming Teaching”. Høvuðstalari var kendi kanadiumaðurin Steve Haufler, sum vísti ein hóp av hjálpiamboðum, m.a. einum stórum spegili, sum kann leggjast niður á botnin, so at svimjarin sær seg sjálvan, meðan hann svimur. Umframt vóru íslendingar, ið søgdu frá sínum royndum, og hvussu svimjingin var skipað í skúlunum / feløgum har.
Jórun Eið Johannesen, sum umboðaði Føroyar, mælir øllum svimjilærarum / venjarum at fara á komandi ráðstevnu, ið verður í Noregi í 2010. Á ráðstevnuni vóru uml. 130 luttakarar. Fleiri av luttakarunum, sum vóru væl royndir og á høgum stigi innan svimjingina, søgdu seg fáa nógv burtutúr.


text:
Búi Tyril týddi
Fylgjandi er brot úr bókini:
[1] O Sonur Andans!
Míni fyrstu ráð eru hesi: Eig eitt reint, blítt og strálandi hjarta, at títt kann vera eitt ræði frá fyrndini, óoyðiligt og ævinligt.
[2] O Sonur Andans!
Hægst elskaði av øllum lutum í eygum Mínum er Rættvísin; vend tær ikki burtur frá henni, um tú ynskir Meg, og vanrøk hana ikki, at Eg kann líta á teg. Við hennara hjálp skalt tú síggja við tínum egnu eygum, og ikki gjøgnum eygu annara, og skalt vita av tínum egna kunnleika, og ikki gjøgnum kunnleika granna tíns. Grunda yvir hetta í hjarta tínum; hvussu tær sømir at vera. Sanniliga er rættvísin Mín gáva til tín og tekinið um Mítt kærleiks-blídni. So hav hana fyri eygum tínum.
[3] O Sonur Menniskjunnar!
Handan slør í Mínari óminniligu veru og í hinum forna ævinleika Míns kjarna kendi Eg kærleika Mín fyri tær; tí skapaði Eg teg, havi innprentað á teg Mína mynd og opinberað fyri tær Mín fagurleika.
[4] O Sonur Menniskjunnar!
Eg elskaði tín skapning, tí skapaði Eg teg. Elska tú tí meg, at Eg kann nevna títt navn og fylla tína sál við anda lívsins.
[5] O Sonur Tilverunnar!
Elska Meg, at Eg kann elska teg. Elskar tú Meg ikki, kann kærleiki Mín á ongan hátt náa til tín. Vita hetta, O tænari.
[6] O Sonur Tilverunnar!
Títt Paradís er Mín kærleiki; títt himmalska heim endursameining við Meg. Far inn hagar og drála ikki. Hetta er tað, sum hevur verið tilætlað tær í Okkara kongaríki omanfyri og Okkara upphevjaða Harradømi.
[7] O Sonur Menniskjunnar!
Elskar tú Meg, vend tær so burtur frá tær sjálvum; og søkir tú fragd Mína, lít so ikki at tínari egnu, at tú kanst doyggja í Mær og Eg æviga kann liva í tær.
[8] O Sonur Andans!
Ongin friður er fyri teg, uttan gjøgnum at avnokta teg sjálvan og venda tær til Mín; tí tær sømir at fegnast í Mínum navni, ikki í tínum egna; at seta títt álit á Meg og ikki á teg sjálvan, við tað at Eg ynski at vera elskaður eina og oman fyri alt, sum er til.
[9] O Sonur Tilverunnar!
Kærleiki Mín er borg Mín; hann, ið fer inn hagar, er tryggur og uttan vanda, og hann, ið vendir sær burtur, skal vissuliga villast og glatast.
[10] O Sonur Talunnar!
Tú ert borg Mín; far inn hagar, at tú kanst støðast í tryggleika. Kærleiki Mín er í tær, vita tað, at tú kanst finna Meg nær hjá tær.
[11] O Sonur Tilverunnar!
Tú ert lampa Mín, og ljós Mítt er í tær. Fá tú frá tí geisling tína, og søk ongan annan enn Meg. Tí Eg havi skapað teg ríkan og havi gávumildliga veitt tær vælvild Mína.
[12] O Sonur Tilverunnar!
Við máttarins hondum gjørdi Eg teg, og við styrkisins fingrum skapaði Eg teg; og í tær havi Eg sett kjarnan av ljósi Mínum. Ver tú nøgdur við tað og søk einki annað, tí verk Mítt er fullkomið, og boð Mítt er bindandi. Set ikki spurning við tað, ivast ei heldur um tað.
[22] O Sonur Andans!
Aðalbornan havi Eg skapað teg, tó hevur tú mannminkað teg sjálvan. So rís upp til tað, tú vart skapaður til.
[23] O Sonur Hins Hægsta!
Til tað æviga kalli Eg teg, tó søkir tú tað, ið ferst. Hvat hevur fingið teg at venda tær burtur frá Okkara ynski og søkja títt egna?
[24] O Sonur Menniskjunnar!
Far ikki út um tíni mørk, ei heldur krev tað, ið ikki sømir seg fyri teg. Kasta teg niður fyri ásjón Guds tíns, Harra veldisins og máttarins.
[25] O Sonur Andans
! Erpa tær ikki yvir hinum fátæka, tí Eg leiði hann á vegi sínum og skoði teg í tínum ónda standi og geri teg til skammar um ævir.
[26] O Sonur Tilverunnar!
Hvussu kundi tú gloyma tínar egnu feilir og stríðast við feilirnar hjá øðrum? Hvør enn, ið ger soleiðis, er bannlýstur av Mær.
[34] O Sonur Andans!
Andi heilagleikans ber tær hini gleðiligu tíðindi um endursameining; hví syrgir tú? Andi máttarins staðfestir teg í søk Hansara; hví hylir tú teg sjálvan? Ljós ásjóndar Hansara leiðir teg; hvussu kanst tú villast?
[35] O Sonur Menniskjunnar!
Syrg ikki, uttan at tú ert fjart frá Okkum. Frø teg ikki, uttan at tú nærkast og vendir aftur til Okkara.
[36] O Sonur Menniskjunnar!
Frø teg í gleði hjarta tíns, at tú kanst vera verdur at møta Mær og at endurspegla Mín fagurleika.


text:
Vanligur krossfiskur er harður at nerta við. Undirsíðan á honum er vanliga ljóst appilsingul ella gul. Uppsíðan er grov og skrubbut, og liturin kann vera ymiskur, úr myrkt violettum til reyðbrúnt og appilsingult.
Armurin veksur aftur
Krossfiskur hevur 5 armar, men tað eru onnur sløg, sum hava fleiri armar. Á ørmunum eru súgføtur og í miðjuni ein munnur.
Um krossfiskur missir ein arm, veksur hann skjótt aftur. Tað er tí ikki óvanligt at síggja krossfisk við 1 - 2 smærri ørmum enn hinir.
Skríður fram
Krossfiskur skríður ógvuliga seint, bara einar 3-5 metrar um tíman.
Hann toyggir armarnar fram, setur teir fastar og loysir teir aftur. Og hetta gongur seint fyri seg, av tí at hann alla tíðina má súgva seg fastan og loysa aftur.
Átufekur
Krossfiskur er rovdýr. Hann etur annan krossfisk, slangustjørnu, skeljar, ormar og annað, sum er á botni.
Ofta tekur hann um eina skel og noyðir hana upp við súgvi fótunum. Síðan koyrir hann magan inn í skelina og sýgur hana í seg.
Krossfiskur hevur eisini ógvuliga gott tev. Ein deyður fiskur kann eftir stuttari tíð vera undir í krossfiskum.
Vanligur krossfiskur
- Longd: 15-40 cm
- Aldur: 23 ár
- Livistaður: í sjóvarmálanum og út á 50 m dýpi
- Egg: 2 milliónir


text:
Norðuri hjá Maibritt og Andrass 26 mars 2011
Ein sera væleydnaður dagur og kvøld og nátt við :o))
Fyrst fóru vit ein gangitúr inn í dalin, her eru Eydna, Jason. Bobby, Laila
og Maibritt Petur, Gudmundur, Bartal, Ása, Jákup og Rannvá
Ása, Gudmundur, Rannvá, Ásbjørn, Jákup, Jason og Bobby
Andrass, Jason, Ásbjørn, Gudmundur, Maibritt, Eydna, Petur og Bartal
Her var ein steðgur, vit fingu kaffi, køku og Blå Cajol :o)
Maibritt skuldi vísa okkum Stríða Foss (
Niagara Falls
í Hvalvík :o)
So gongur leiðin til Hvalvíkar aftur eftir ein sera góðan gangitúr
Gudmundur og Ásbjørn vóru fyrstir og bíða her eftir okkum :o)
Andrass ger forrættin kláran og Gudmundur sær út sum hann er svangur
Jason abbi og Ásbjørn slappa av
Mamma og Bartal
Ein mega góður og snøggur forrættur, Kinarækjur, Toskur og Upsi
Ja lagi var serdeilis gott á fólki :o) haldi vit tørnaðu inn
klokkan 07 á morni :o)
Øll yvirnáttaðu hjá Maibritt og Andrass
Morgunmatarborði var sera gott,betri enn á nøkrum hotelli :o)


text:
- Tíðindi, mentan og ítróttur
Løkke er nøgdur við stjórnarskipanaruppskotið
- Sum eg havi skilt arbeiðið við stjórnarskipanaruppskotinum, so er hetta eitt skjal, sum virðir galdandi grundlóg og stjórnarskipan.
Tað er avgerandi fyri meg.
Tað sigur Lars Løkke Rasmussen, forsætisráðharri, í samrøðu við Sosialin, nú eitt uppskot um stjórnarskipan er farið til almenna hoyring.
Forsætisráðharrin sigur, at Føroyar eru komnar longri enn Grønland í spurninginum um stjórnarskipan, og tað sæst eisini aftur í arbeiðnum við stjórnarskipanini, sigur hann við Sosialin.
Lars Løkke Rasmussen sigur, at grønlendingar hava ikki gjørt av, um tað er loysing, teir vilja hava.
Tosar fyri felagsskapi
Forsætisráðharrin sigur, at hann skilir væl ynski hjá einum fólki at skipa seg sjálvt, og tað virðir hann eisini. Men hann fer altíð at tosa fyri einum felagsskapi, í staðin fyri at lond taka seg burtur úr einum samstarvi.
- Føroyska samfelagið hevur ment seg við rúkandi ferð, og tað hevur uppiborið alla virðing. Tó vildi eg mett, at tað er eisini ein fyrimunur fyri føroyingar, at í somu løtu teir fara til Danmarkar, hava teir somu rættindi sum danir, sigur Lars Løkke Rasmussen, forsætisráðharri, í samrøðuni við Sosialin.
Uppskotið um stjórnarskipan er til almenna hoyring til 25. august.
Síðani ætlar løgmaður at leggja tað fyri tingið. Eftir fyrstu viðgerð fer tað í eina grein 25 nevnd, har allir flokkar eru umboðaðir.
Stjórnarskipanin skal verða avgreidd í tinginum í seinasta lagi 25. oktober, eitt hálvt ár fyri, at ætlaða fólkaatkvøðan skal vera á flaggdegnum, 25. apríl, næsta ár.
Sí eisini


text:
Danjal av Rana 03.01.2018 (22:08)
Matstovutilboðini í høvuðsstaðnum økjast
Trý nýggj feløg vórðu stovnað í síðstu viku. Tvey teirra fara at reka matstovuvirksemi í Havnini, meðan tað triðja fer at arbeiða innan fiskivinnu á Eiði. Tað boðar Business-Line frá.
Smápartafeløgini Siv og Skeipa eru nýggjastu nøvnini á matstovukortinum í Havn. Tað eru fólkini aftan fyri Smakka, matstovuna í Norðurlandahúsinum, sum hava stovnað Siv, sum fer at reka matstovuvirksemi og skeiðsvirksemi innan mat-, heilsu- og ferðavinnu.
Skeipa er navnið á nýggja smápartafelagnum hjá kokkinum Leif Sørensen. Sambært skrásetingini skal felagið eiga og reka matstovu, matframleiðslu og vistveiting. Hann hevur stovnað felagið saman við Bjarna Joensen og Leivi Dalsgarð.
Triðja felagið er smápartafelagið Mót, sum Jógvan í Skorini og Heini Martin Jørðdal Niclasen hava stovnað. Tað felagið skal fáast við keyp, sølu og fiskivinnu.
Allar broytingarnar í partafelagsskránni eru at síggja á Business-Line her.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Umboð fyri Svimjisamband Føroya eru í hesum døgum á norðurlendskari ráðstevnu um skúlasvimjing, sum Dansk Svømmeunion skipar fyri saman við Syddansk Universitet (FIIBL – Forsknings- og Innovationscenter for Idræt, Bevægelse og Læring).
Tey sum luttaka úr Føroyum eru Jórun Eið Johannesen, Pálin Olsen, Rúni Gaardbo, Djóni Dalsgarð og Rókur í Jákupsstovu, sum eru øll tey sum standa á odda fyri Svimjiskúla Føroya. Danir hava verið so beinasamir at bjóða ókeypis innivist og uppihald í sambandi við ráðstevnuna, og valdu vit so bara øll at fara.
Til nú hevur ráðstevnan verið sera áhugaverd og kveikjandi, har tað mesta av degnum hevur gingið við at londini (Danmark, Noreg, Svøríki, Finnland, Ísland og Føroyar) hava lagt fram um okkara meting av støðuni í okkara londum.
Eftirfylgjandi fara vit at leggja fram um tey átøk sum vit gera, og at leggja ráð um hvussu vit best varðveita og menna svimjiførleikan hjá serliga børnum í Norðurlondum.


text:
Arne Thorsteinsson, fyrrv. landsantikvarur
Merkur, alin og gyllin
- gomul f°roysk virismeting
═ Norurlondum var vegi silvur br˙kt sum virismetari til allar v°rur. Ull, tßlg, skinn, fiskur, lřsi o.a. var mett Ý silvuri, eins og vit n˙ ß d°gum meta v°rur Ý krˇnum. ┴ sama hßtt var eitt n˙ seyur og j°r Ý vÝkinga°ld mett Ý silvuri. Ein m°rk Ý seyi ella ein m°rk Ý j°r var tÝskil so nˇgvur seyur ella so nˇgv j°r, sum t˙ kundi fßa fyri eina m°rk Ý silvuri.
Heimildir
Sum flest°ll vita, eru keldurnar til F°roya s°gu fyri tr˙bˇtina fßar og spjaddar, og ta er tÝ trupult, grunda ß f°royskar samtÝarkeldur eina, at siga nˇgv um sovorin fyribrigdi sum virismetingar Ý fornari tÝ. Hetta ber tˇ til ˙t frß °rum tilfari ľ fyrst og fremst ˙t frß teirri vitan, sum vit hava um okkara upphav og hvussu mentanarviurskiftini vˇru hjß teimum fˇlkum, sum settu seg niur her ß landi.
Vit hava eisini vitan um, hvussu virismetingin var uttan um okkum til ymsar tÝir, og vit kunnu ˙t frß f°royskum viurskiftum Ý yngri tÝum, frß tr˙bˇtini og seinni, lÝta aftureftir. Samanfatandi kunnu vit ß hesum grundarlagi gera okkum eina mynd av, hvussu var Ý mi°ld og vÝkinga°ld.
Virismeting og vekt Ý vÝkinga°ld
═ vÝkinga°ld var virismetarin silvur um °ll Norurlond. Tey br˙ktu silvur sum mßt ella sum gjaldoyra at meta allar v°rur eftir. Men silvuri skuldi sjßlvandi vegast, og Ý vÝkinga°ld h°vdu tey eina vektskipan, sum var 1 m°rk = 8 oyrar = 3 x 8 °rtogar. Vektin sjßlv var ein skßlvekt, i var hildin Ý hondini. Menn hava rokna ˙t, at Ý okkara vekt hevur 1 m°rk veri o.u. 214 gramm, 1 oyri o.u. 27 gramm og 1 °rtogi o.u. 9 gramm.
Av hesum vekteindum er oyrin tann elsta. Hann finn vit longu Ý teimum fyrstu °ldunum eftir Kristi f°ing sum vektlodd, i vega o.u. 27 gramm. Mßlsliga verur oyrin hildin at stava frß latÝnska orinum aureus, sum merkir gullmyntur. Her Ý jarn°ld var gjaldoyrin gull, og at teir tß hava nřtt rˇmverskar gullmyntir sum grundarlag undir virismetingini, tykist rŠttuliga rÝmiligt.
OnkuntÝ Ý yngru jarn°ld kom °rtogin inn Ý skipanina. HvÝ og hvussu er monnum ikki rŠttiliga greitt. ěrtogin er roknaur at vera 1/3 oyri, men onkur heldur, at °rtogin Ý roynd og veru ikki hevur veri meira enn o.u. 8 gramm og hevur fingi ta ßvirkan, at oyrin er lŠkkaur 24 gramm. I hvussu so er sŠst Ý vÝkinga°ld, at meni almenni oyrin skal liggja um 27 gramm, vÝsa vektlodd og silvurbrot, sum funnin eru, at ein oyri o.u. 24 gramm hevur veri nřttur millum manna.
Mßlsliga er ori °rtogi eisini torgreitt. Ein ivasom tulking sigur, at ori er sett saman av latÝnska orinum argentus (= silvur) og norr°na orinum vßg.
Yngsti parturin av vektskipanini Ý vÝkinga°ld var m°rkin, og hon kom ikki fyrr enn um byrjanina av vÝkinga°ldini. M°rk er norr°nt or, merki, og stavar ˇiva frß bismaranum ľ merki ß bismaranum. At m°rkin kom inn j˙st um hetta mundi kann tykjast hava samband vi, at teir fara at br˙ka silvur sum gjaldoyra. Virislutfalli millum gull og silvur var um 1:8. Ein oyri Ý gulli hevi sostatt sama viri sum ein m°rk Ý silvuri.
Hesa vekt- og virisskipan bˇru norr°nir niursetumenn vi sŠr til F°roya. Beinleiis ˙r f°royskum heimildum kenna vit tˇ einki til skipanina. Mialdarkeldur nevna oyran, og °ll minnast ˇiva ˙r F°royingas°gu s°guna um Trˇnd ß Hßloyri, har oyri og hßlvur oyri Ý silvuri kemur fyri. Men alt bendir ß, at Ý f°royskari virismeting, sum vit kenna hana ˙r mi°ld og yngri °ldum, hava vit silvurm°rkina ˙r vÝkinga°ld varveitta Ý seyam°rkini og Ý jararm°rkini.
PrÝsßsetan Ý silvuri
═ Norurlondum var vegi silvur br˙kt sum virismetari til allar v°rur. Ull, tßlg, skinn, fiskur, lřsi o.a. var mett Ý silvuri, eins og vit n˙ ß d°gum meta v°rur Ý krˇnum. ┴ sama hßtt var eitt n˙ seyur og j°r ľ t.v.s. b°ur ľ Ý vÝkinga°ld mett Ý silvuri.
Ein m°rk Ý seyi ella ein m°rk Ý j°r var tÝskil so nˇgvur seyur ella so nˇgv j°r, sum t˙ kundi fßa fyri eina m°rk Ý silvuri. Metingin hevur tˇ ikki einans veri nřtt Ý handli, men eisini at břta arv eftir og at rokna leigu eftir.
Silvurmyntur
Silvurmyntur var til Ý vÝkinga°ld. Mest fremmandur myntur, men eisini eitt sindur av norurlendskum. Hesin myntur var ongantÝ tikin fyri ßljˇandi viri, men Ý mun til veruliga silvurviri Ý myntinum.
═ byrjanini av mi°ld fˇru teir Ý Norurlondum at slßa silvurmynt Ý st°rri mongdum. Hetta var annars ˇf°rt, tÝ n˙ skuldi ikki longur veri neyugt at vega silvur, n˙ bar til at telja nakrar myntir. Men ta var rŠttiliga skjˇtt, at myntmeistararnir fˇru at drřggja sŠr silvuri. Ta kundi vera gj°rt annahv°rt vi at blanda anna tilfar (kopar t.d.) uppÝ og halda somu vekt ella vi at klÝpa burtur av vektini.
Fyrstur at slßa mynt Ý st°rri mongdum Ý Noregi var Haraldur HarrŠi (1046-1066), men hann var eisini fyrstur at pilka vi silvurinnihaldi. Eftir 1055 fˇr hann at blanda kopar uppÝ Ý rÝkiligan mun vi tÝ ˙rsliti, at kursurin ß silvurmynt fall. Hann fall niur Ý helvt ß tann hßtt, at hevi t˙ eina m°rk ella samsvarandi viri Ý reinum silvuri, so kravdi t˙ tvŠr merkur Ý mynti afturfyri.
Kursurin fall, og gj°gnum alla mi°ldina hava vit hesa gongdina, at silvurmynturin verur minni og minni Ý viri. Hetta er Ý minsta lagi h°vusgongdin Ý eini sera fl°ktari s°gu, men ˙rsliti gj°rdist, i hvussu so er, at millum manna var myntur ikki nřttur sum gjaldoyra.
Vamalsviri
Millum manna var bŠi Ý Noregi, ═slandi og F°royum fari at nřta eina v°ru vi tryggum viri sum gjaldoyra, og henda v°ran var vamal. Kursurin Ý mun til reint silvur var um ßr 1000 1 m°rk Ý reinum silvuri = 360 alin Ý vamali, vita vit ˙r Ýslendskum keldum.
═ F°royum finna vit virisrokning Ý vamali Ý fleiri mialdarkeldum, og vit finna vamali Ý f°royskari jararrokning Ý lutfallinum 1 m°rk Ý j°r = 320 alin Ý vamali.
═ SeyabrŠvinum frß 1298 er rŠttiliga eysřnt, at tß talan er um viurskifti manna millum, stendur gjaldoyrin altÝ uppgivin Ý vamalsalnum. Men skuldi t˙ gjalda bˇt til kongs, stendur ta uppgivi Ý silvuri, t.e. Ý silvurmynti. Hetta eru viurskifti, sum eru vanlig Ý norr°nari lˇggßvu.
Virisfalli Ý
Ýslendsku
m°rkini
Virisfalli Ý
f°roysku
m°rkini
Kursus millum mynt og vamal
═ allari lˇggßvu Ý mi°ldini verur rokna vi myntvirum, og finna vi nevndan ein oyra Ý silvuri Ý eini mialdarlˇg, er ta ein oyri Ý onkrum myntviri, og vit spyrja okkum sjßlv: J˙men, hv°r er kursurin? Vit vita, at her er ikki talan um reint silvur. TÝ var mangan Ý lˇgirnar sett ein kurstabell.
Vit hava hugt°k sum tˇlvalnaoyri, i merkir ein oyri, sum er verdur 12 alin Ý vamali, og ta er: ein m°rk sum er javnmett vi 92 alin Ý vamali, og n˙ er stˇrur munur frß tÝ reinu silvurm°rkini, sum eisini var kalla brend m°rk.
Men vit hava nˇgvar arar eindir, tÝggjualnaoyra, nÝggjualnaoyra, trÝalnaoyra. Ein tann kendasti var seksalnaoyrin, sum Ý ═slandi var nevndur lˇgoyrin. Tß i b°tur o.tÝl. vˇru nevndar Ý lˇggßvuni, var ta tann oyrin, i rokna var vi.
Lutfalli millum reint silvur og vamal eftir 1200
Fram til o.u. 1200 var vamalsviri rŠttiliga st°ugt, men n˙ fˇr lutfalli millum reint ella brent silvur og vamal at broytast. ═ tÝarskeiinum 1000-1200 var Ý ═slandi ein m°rk Ý silvuri 360 alin Ý vamali, men o.u. 1200 var ein m°rk Ý reinum silvuri bara 300 alin Ý vamali.
═ seinna helmingi av 13. °ld var silvurviri falli niur Ý 288 alin Ý vamali, og Ý fyrra helmingi av 14. °ld fßast ikki meir enn 180 alin Ý vamali fyri eina m°rk Ý reinum silvuri. Ta henda sostatt stˇrar broytingar Ý hesum tÝarskeiinum millum myntsilvur, brent silvur og vamal.
VÝkingaaldarvekt og n˙tÝarvekt
F°royska m°rkin
┌r f°royskum heimildum kenna vit ikki virislutfalli millum m°rk og vamal fyrr enn Ý 1584, og ta lutfalli kenna vit ˙r jararrokningini: 1 m°rk = 320 alin. Men samstundis sÝggja vit eisini, at ein m°rk kostar ikki 320 alin Ý 1584 ľ hon kostar bara 160 alin Ý vamali.
Vit hava sostatt ta somu lutfalsligu broytingina Ý mun til vamalsviri Ý tÝ f°roysku m°rkini, sum vit hava Ý ═slandi: Ein m°rk Ý silvuri ß 360 alin lŠkkar niur Ý 180 alin Ý ═slandi, og ein m°rk ß 320 alin lŠkkar niur Ý 160 alin Ý F°royum.
Hetta lutfall sigur okkum, at f°royska m°rkin eins og tann Ýslendska hevur sÝn uppruna Ý eini reinari silvurm°rk og ikki Ý einihv°rji minni verdari myntm°rk. Til tess hevur f°royska m°rkin eisini alt ov stˇrt vamalsviri. Men hvÝ hevur f°royska m°rkin tß minni vamalsviri enn hin Ýslendska?
Hyggja vit at lutfallinum millum 360 alin Ý Ýslendsku m°rkini og 320 alin Ý teirri f°roysku, er ta sum 9:8. Sama lutfalli er millum 180 alin og 160 alin. Fara vit aftur Ý vÝkinga°ld og minnast til, at tß vˇru tveir ymiskir oyrar, og harvi eisini tvŠr ymiskar merkur, finna vit sama lutfalli aftur Ý oyrunum bßum, tÝ almenna oyranum, i vß o.u. 27 gramm og tÝ oyranum, sum nřttur var millum manna og vß o.u. 24 gramm. Lutfalli er aftur sum 9:8.
Hetta man benda ß, at Ý vÝkinga°ld hava veri nřttar ymiskar merkur Ý ═slandi og Ý F°royum at vega silvur eftir, Ý ═slandi tann almenna m°rkin, sum var grunda ß tann almenna oyrar, i eisini var nřttur Ý mynting seinni, og Ý F°royum ein lŠttari m°rk, sum var grunda ß tann lŠttari oyran, i nřttur var millum manna.
Gyllin
Gyllin stavar frß einum gullmynti, sum var sligin Ý italska břnum Florence Ý 13. °ld og tÝ eisini ber navni florin. Hesin florinur var eftirgj°rdur ymsastani, m.a. av einum myntsambandi av smßrÝkjum vi RhÝnßnna, har teir slˇgu ein nřggjan gyllinsmynt, i var nevndur rhÝnskur gyllin og var nřttur vÝa um Ý Norurevropa. Eftir °llum at d°ma er ta hesin rhÝnski gyllinin, i er okkara f°royski gyllin.
Gyllin er fyrstu fer nevndur Ý f°royskum h°pi Ý einum pßvabrŠvi frß 1390, men ivasamt er, um hann er tikin Ý nřtslu so tÝliga. Men onkuntÝ eftir 1424 verur gyllin nřttur at rokna seyaleigu eftir. At f°royingum t°rvai nřtt gjaldoyra kann standast av, at vamalsviri var fari av lagi: men fiskahandilin, sum seint Ý mi°ld tˇk seg upp vi Norsjˇvarlondini, man hava veri ors°kin til, at j˙st gyllinin gj°rdist nřggja gjaldoyra.
Gyllinsviri er sostatt komi Ý br˙k Ý F°royum Ý 15. °ld og kanska fyrr, og gyllinin gj°rdist einarßandi virismetari Ý F°royum Ý eitt langt tÝarskei. Sum f°roysk gjaldoyra var gyllinin verandi Ý br˙ki fram til 1790, tß i hann var avtikin og danskt gjaldoyra sett Ý stain, men Ý landskuldarrokning var gyllin Ý br˙ki fram til 1902.
Nřtslan av gyllin
Gyllin verur Ý F°royum břttur Ý 20 skinn. Eitt skinn er heilt einfalt viri ß einum seyaskinni. Seyaskinni tykist hava havt eitt rŠttiliga st°ugt viri gj°gnum langar tÝir, sama viri sum ein alin Ý vamali. Men tß vamalsviri fˇr av lagi, helt seyaskinni sÝtt viri. ═ F°royum vˇru tvey seyaskinn javnmett vi eina alin Ý vamali Ý 1584, tß 10 alin Ý vamali fingust fyri 1 gyllin.
Gjaldoyra gyllin og skinn ganga sÝan inn Ý ara virisrokning, eitt n˙ Ý jararrokningina, har ein m°rk Ý j°r verur = 16 gyllin. Hetta finna vit fyrstu fer skjalprˇgva Ý 1615, og ors°kin er rŠtt og slŠtt, at tß kostai 1 m°rk Ý j°r 16 gyllin.
Vit kenna eisini gyllins- og skinnaviri Ý grindametingini. N˙ vita vit ikki, hvussu gomul grindametingin er. Hon verur ikki nevnd fyrr enn fyrst Ý 18. °ld, men vit kunnu sÝggja, at metingin ľ skinnatali, i gongur upp Ý gyllin fyri ein hval ľ er ikki Ý samljˇ vi nakra prÝslegu, vit kenna, hv°rki ˙r 18. °ld, 17. °ld ella Ý 1584.
GrindaprÝsurin var nˇgv hŠgri enn metingin, og er ta hugsandi, at hˇast vit ikki kenna grindametingina undan o.u. 1700, hevur hon veri til ˇnevnd og er grunda ß prÝslegu, i er eldri enn 1584.
Tiki samanum
Hyggja vit samanfatandi at f°roysku virismetingars°guni, finna vit fleiri tÝarflßir, og kanska einamest Ý jararmetingini. Vit hava hugtaki m°rk, i hoyrir heima Ý vÝkinga°ld og stavar frß okkara uppruna, teimum monnum, i fyrstir settu seg niur her ß landi.
Vit hava alin Ý vamali, i stavar frß mi°ld og er ein tillaging til viurskiftini her ß landi. At enda hava vit gyllin seint Ý mi°ld, og sum er komin inn ß okkum uttaneftir.
Vit kunnu nŠstan seta hetta upp sum ein formul, i lřsir fyritreytirnar fyri tilveru okkara Ý n˙tÝini:
F°roysk mentan
=
uppruni + tillaging + ßvirkan
Henda greinin er ßur prenta Ý Fr°i nr. 1/1993 og Ý Hagar og seyamark 2007 vi myndum


text:
Foreldrafelagsins húklarí
Fyrr í dag útgav Foreldrafelagið eitt tíðindaskriv, har teir í strangum vendingum seta seg ímóti, at LGBT Føroyar skulu sleppa út á føroyskar skúlar, at tosa við næmingar um kynsligan samleika. Teirra grundgeving er sum fylgir:
Vit vilja sum foreldrafelag gera vart við, at tað hevði verið at gjørt seg inn á børnini, um vit loyvdu felagsskapum ella fyritøkum við egnum seráhugamálum, sum til dømis LGBT inn í skúlan við sínum boðskapi.
Tað kann samanberast við at Eik Banki kemur og sigur, at peningur er ein tíðandi partur av lívinum, og at Eik Bandi tí nú skuldi inn á skúlarnar, at undirvísa børnunum um peningaviðurskifti.Vit vænta av almennu skúlunum at teir tryggja, at skúlagongdin hjá børnunum er í tráð við fólkaskúlalógina, og at teir ikki loyva bólkum við egnum seráhugamálum inn at undirvísa okkara børnum.
Nei, álvaratos! Slíkt húklarí skal ein leita leingi eftir. Tá eg sum piltur var næmingur á Argja Skúla, kundu tey tað sama havt bygt eina sveighurð til allar teir bólkarnar við seráhugamálum, ið vóru loyvdir inn at prætika fyri okkum. Onkur karismatisk samkoma fortaldi okkum um tungutalu og at útdríva illar andar. Blákrossur (um eg minnist rætt) setti upp vasar við plantum í alkoholiskum løgi, ið síðani følnaðu, fyri at vísa okkum, hvussu farligt tað er at drekka. Amnesty vóru úti og inni annan hvønn minutt. Ráðið fyri ferðslutrygd fortaldi okkum, at sanniliga fóru vit øll at lata lív, um vit gloymdu trygdarselan í bara fimm minuttir við 30 km/t. Og tað var bestemt ikki nakar av okkara smædnu lærarum, ið tók sær av okkara seksual undirvísing. Tað vóru tvær ungar og fittar gentir, ið – minnist meg rætt – ikki vóru lærarar, men sjúkrasystrar, ið fortaldu okkum um hvat standingar og eggjastokkar í grundini høvdu við hvørt annað at gera. Og hetta eru bert teir bólkarnir, sum eg av tilvild enn minnist frá Argja Skúla av. Hvar vóru mótmælini frá Foreldrafalagnum ímóti seráhugabólkum tá at hoyra?
Heilt erligt, Foreldrafelagið. Um tit eru snævurskygd og homofobisk, og tískil ikki vilja hava eklar bøssar í nærheitini av tykkara børnum, sig so bara tað. Men kom ikki her, og lat sum um, tit hava okkurt prinsipielt ímóti, at loyva seráhugabólkum inn í føroysku skúlastovurnar. Tí tað hava tit aldrin havt fyrr.
Dagføring 27. Apríl: Forkvinna foreldrafelagsins, Mai Laksafoss Simonsen, hevur nú biði um umbering felagsins vegna, og hevur drigið aftur mótmælið, sum hon sigur varð gjørt uttan undantøku frá allari nevndini.
Tað kunnu vit bert gleðast um, men eg sakni eitt sindur eitt úttalilsi um, hvat Foreldrafelagið so meinar um sakina. Men kanska kemur tað, um vit eru eitt sindur tolin.


text:
Í Kostverkætlanini á B6 er serligt fokus á krabbamein, tí samanumtikið er tað tann bólkurin, ið hevur størstan tørv á einum betri matartilboði, meðan tey eru innløgd. Krabbamein er eisini størsti sjúklingabólkurin í fasu 1 í Kostverkætlanini á B6.
Krabbameinssjúklingar eru ofta hart raktir av føðslutroti, orsakað av t.d. sjúkuni sjálvari, hjáárin til viðgerðina, skeiva føði osfr. Heilsugóður matur, ið fyribyrgir krabbamein, er als ikki tað besta at eta, tá matarlysturin er ringur orsakað av krabbamein. Sjúklingar, ið eta ov lítið og tapa seg nógv, tola ofta ikki tí hørðu viðgerðina, og tískil kann tað hava við sær, at t.d. kemoviðgerð má útsetast ella í summum føri heilt steðgast, tí sjúklingurin er ov veikur. Umleið triði hvør krabbameinssjúklingur, ið doyr, doyr orsakað av føðslutroti. Nógvar kanningar hava víst, at kostráðgeving og orku- og proteinríkur matur og drykkir gera heilt stóran mun hjá krabbameinssjúklingum, soleiðis at lívsgóðskan og útlitini gerast betri (Ravasco et al. J Clin Oncol 2005).
Poula Patursson, verkætlanarsamskipari


text:
Hoyfepur
Nógv fólk hava hoyfepur, men tað eru ikki øll, sum vita tað. Viðhvørt verða sjúkueyðkennini av ávikavist hoyfepuri og krími blandað saman.
Sjúkueyðkennini av hoyfepuri kunnu vera ymisk frá persóni til persón, eisini hvussu nógv tað órógvar tann einstaka, og í hvussu langa tíð eyðkennini plága hin einstaka. Hjá nógvum hevur hoyfepur eina keðiliga ávirkan á tað ”sosiala”, skúlan og arbeiðslívið. Sleppast kann undan hesum, tí tey flestu, ið hava hoyfepur, hava møguleika fyri at liva eitt vanligt lív uttan teir stóru trupulleikarnar - við tí røttu viðgerðini og vitanini um sjúkuna.
Hvat er hoyfepur?
Hoyfebur, sum eisini verður nevndur allergisk rhinitis, er tá ið ein er ovurviðkvæmi fyri eitt nú pollen (blómusáð) og kann tí verða treyta av árstíðuni. Tað eru nógv ymisk sløg av pollen, men í Føroyum er tað gras-pollen, sum er orsøk til hoyfepur hjá fólki.
Hoyfebur kann eisini standast av innandura andelvi sum t.d. djórahárum, dustmottum ella blámusoppi og kann tí geva sjúkueyðkenni alt árið.
Ofta kann, sum sagt, vera torført at kenna mun á, nær talan er um hoyfepur ella krím.
Sjúkueyðkenni av hoyfepuri eru:
· Eygu: Reyð, skriði, rennur úr teimum, eru viðkvæmari fyri ljósi, eygnalokini og slímhinnan í eygunum hovna.
· Nøs: Tipt, nasaútflotið klárt, skriði, nýsur ofta.
Er talan um krím, er nasaútflotið tjúkt, óklárt, gult og onkuntíð febur. Viðkomandi nýsur bert av og á, og eyðkennini vara sjáldan meira enn 1 viku.
Góð ráð alt eftir, hvørjum tú er ovurviðkvom/ovurviðkvæmur fyri
- Finn ta røttu heilivágsviðgerðina til júst tín
- Lat onkran annan sláa grasvøllin
- Sov ikki við opnum vindeyga
- Lat vindeygu aftur, tá nógv grassáð er í luftini
- Nýt sólbrillur, tá tú er úti
- Vaska ella skola hárið, áðrenn tú fer í song fyri at fáa pollen úr hárinum
- Hav vindeygu aftur, meðan koyrt verður í bili
- Heingj ikki vaskiklæðini út á snórin, tá ið nógv grassáð er í luftini
- Innrætta bústaðin væl (eingi teppir ella annað, ið elvir til dust)
- Dustsúgvið ofta og ger javnan reint
- Ongi pelsdjór
- Skola eyguni og nøsina í isotoniskum saltvatni, um tú hevur verið, har pollen er
- Sjúkueyðkennini kunnu gerast verri, um tú eitt nú er, har tubbaksroykur er, os frá stearinljósi, parfuma, roykur frá báli - avmarka tí hetta
Á apotekinum eru útbúgvin starvsfólk altíð tilreiðar at kunna og hjálpa tær, skuldi tú havt fyrispurningar um hoyfepur og viðgerðina.


text:
Sirkus vísur í kvøld 25 ára gamla amerikanska heimildarfilmin Paris is Burning, ið Jennie Livingstone, sum í dag er 53, gjørdi í 7 ár í New York í 1980’unum. Filmurin varð frumsýndur í 1990.
Jennie Livingston ger sum Niels Juel Arge, upparbeiðir eina trúverdiga interviewsituatión og klippur seg burturúr samrøðunum. Hendinga ferð hoyra vit hana seta spurningar. Annars er hon flugan á vegginum.
Tað eru ball, drag balls, á svarta og latino drag- og transpallinum í New York, serliga Harlem, vit fáa innlit í.
Tí undrar ein seg yvir heitið á filminum, sum lýsir New York eftir diskobylgjuna og Studio 54, men innan Madonna kemur fram við Vogue, og eisini innan eyðkvæmi kemur á breddan.
Spurt kann verða, um tað er geografiski býurin París og høvuðsstaðurin í Fraklandi, sum brennur, ella er tað ein flutt merking um ein brennandi kropp í skeivum likami?
Eftir at hava sæð filmin, halli eg til hetta síðsta, hóast eingin samtíðarummælari gevur eina ábending tann vegin. Tað er upp til okkum at taka støðu til.
Í søgubókunum er tað Hitler, sum 23. august í 1944 skal hava givið týska guvernørinum og uppisitaranum í París, Dietrich von Choltitz kravboð um, at býurin skal ikki falla í fíggindahendur, uttan so at hann er brendur í grund. Sigst eisini, at Hitler í øðini kravdi at fáa svar frá Choltitz: ”Brennur París nú?”. Og tað sigst eisini, at týski guvernørurin í tikna franska høvuðsstaðnum hevði dirvi at lúgva fyri Hitler og tískil bjargaði París, sum ikki bleiv brendur.
Í filminum hjá Jennie Livingston er tað ein drag queen, ið hevur navnið Paris Dupree. Hon hevur ársball, sum hon kallar Paris is Burning.
Í einum kjakforumi á netinum havi eg funnið hesa viðmerking:
"Knowing that Paris is the fashion capital of the world he (Paris Dupree) used the phrase to title his ball as if to say Paris will burn with envy after they see what happens at his ball. Jennie Livingston just titled the movie after Paris and his ball."
So er heitið uppá pláss, við rúmi fyri egnari tulking eisini.
Seinni kom Madonna, sum brúkti vougestílin úr júst hesum filmi.
Hyggja vit filmssøguliga at Paris is Burning og seta hann í LGBT-høpi, so finna vit ein áhugaverdan tráð á blogginum BENT a queer blog, 11. juni í ár. Har er atkvøtt um 50 teir týdningarmestu LGBT-filmar og fimm teir fremstu eru hesir:
1. Brokeback Mountain (Ang Lee, 2005)
2. Milk (Gus Van Sant, 2009)
3. Boys Don't Cry (Kimberly Pierce, 1999)
4. My Own Private Idaho (Gus Van Sant, 1991)
5. Paris Is Burning (Jennie Livingston, 1990)
Síðani kemur spanski Almodovar, og høvdu vit verið í Føroyum ella Evropa í 1980’unum, so hevði týski Rainer Werner Fassbinder eisini verið millum hesi fimm.
Sundance Film Festival, sum er millum fremstu filmisku kvalitetsmerki í USA, vísti og virðislønti filmin, tá hann var nýggjur. Nú hann hevur nátt silvurbrúdleypsaldur, er hann restaureraður og vístur aftur undir Collection Series. Tað er sjálv definitiónan av fyribrigdinum kult. Kult er tað, sum against all odds vinnur á tíðini.
Paris is Burning nemur við mong viðurskfiti. Hann avdúkar materialismu í okkara mentan, varpar ljós á kynsleiklutir, ríkidømi og fátækradømi, miðlarnar og tann meldur, sum miðlarnir mest og best fegnast um, og fame, at verða kendur og væl dámdur, og um sleiskni, smikur og lifr.
Paris is Burning hevur fingið sjáldsama góð ummæli í ofta konservativum og serstakliga machorappkjaftaðum filmsbókum.
Ein teirra er Leonard Maltin’s Movie & Video Guide, sum frá og við í ár hevur givið upp kappingina við internetið. Hvørki bókin ella appin fast longur. Men tá filmurin var nýggjur gav ummælarahópurin hjá Leonard Maltin 3 ½ stjørnu, sum er ein hálv stjørna frá instant classic: ”Fresh and uncondescending, with a powerful element of tragedy near the end,” segði ummælið.
Ein onnur árbók, bretska Timeout Film Guide, gevur filminum besta skoðsmál og sigur m.a.:
“This is queer culture’s revenge on the world that sourrounds and excludes it.”
Ein onnur bretsk árbók, RadioTimes Guide to Films, gevur fult sigatal, 4 stjørnur, sum er very good og beint undir støðumetið outstanding.
At enda fari eg at verða eitt sindur øvugtur. Leikstjórin í Paris is Burning er hvít lesbisk yvirklassakvinna, sum lýsir menn á einum svørtum queer palli ytst og niðast í samfelagnum. Úr filmssøguni og miðlabílætinum kenni eg ikki til tað mótsætta. At ein svartur samkyndur maður finnur fram til ein subkultur og lýsir hvítar kvinnur í øvugta leiklutinum. Kanska finst ein tílíkur filmur, men eg kenni hann ikki.
Tí fari eg at leita til belle hooks
Bell hooks er dulnevni hjá 62 ára gamla svarta amerikanska rithøvundanum Gloria Jean Watkins, kendast fyri Ain’t I a Woman í 1981 og fleiri enn 30 feministiskar bøkur. Eg skilji, at tá hon viðgerð filmsuppliving og miðlalesing yvirhøvur, ger hon tað við støði í søguliga staðfestum amerikanskum rasuskilnaði og stættarstríði. Hon heldur fram fyri okkum svarta trælin, sum gazing beundrar hvíta eigaran. Í 1992 skrivar hon bókina Black Looks - Race and representation. Her nýtir hon sama sjónarmið, altso rasuskilnað og stættarstríð, tá hon viðgerð okkara film, Paris is Burning. Á síðu 147 sigur hon:
“This is brutally evident in Jennie Livingston's new film Paris Is Burning. Within the world of the black gay drag ball culture she depicts, the idea of womanness and femininity is totally personified by whiteness. What viewers witness is not black men longing to impersonate or even to become like "real" black women but their obsession with an idealized fetishized vision of femininity that is white.”
Altso hvítheit sum tragiskt ideal hjá svørtum. Um søguligu avleiðingarnarnar, sum rasisman hevur havt fyri svartar kvinnur, stereotypur av svørtum kvinnum í miðlunum og um "white supremacist capitalist patriarchy". - Tí er tað so hugtakandi at fara í biograf, sigur belle hooks, sum skrivar seg við lítlum.
Vit kunnu einki gera við okkara forføring í biografinum, annað enn at heilgardera okkum við vitan og fyrivarni, kanska kognitivari filmsteori, og erkenna, at biografgangarí er besti heilafimleikur. Hetta síðsta var mín útlegging og reklama fyri Filmsfelagnum.
Eg eri ikki ósamdur við hesum sjónarmiðið hjá bell hooks. Hesin sjónarvinkulin gevur eina lítið glaða fatan av filminum og teim lagnum, hann lýsur. Sjónarmiðið ger filmin beinleiðis deprimerandi og setur hann í andsøgn við sjálvt veitslukenda evnið, sum hvíti leikstjórin hevur sett sær fyri at lýsa: svartar drag queens, ball og vougeing, at posera sum á Voguepermunum.
Í so máta er hetta ein ómissandi tíðarmynd, sum er varðveitt í einum tíðarleysa heimildarfilmi, sum tó viðger tað mest tíðarbundna - looks, pose og móta. Tað mest tíðarbundna, sum skjótast verður avoldað. Filmurin krossast í hesum báðum mótstríðandi streymum, annan vegin hopleyst tíðarbundin, hin vegin tíðarleysur, tí flugan á vegginum megnar at loysa og lyfta søguna, sum altíð er fortald í fyrsta persóni eintal, við etikettum, so vit vita, hvar vit eru, og hvør, ið hevur orðið, ella hvat evnið er. Ein framúr snøggur og heilstoyptur heimildarfilmur í klippi, ljóði og tónleiki, men eisini í neyðuga nærleikanum við heimildarfólkini, sum 21 ára gamla Jeannie Livingstone, hvít úr Dallas í Texas, byrjaði at arbeiða við í 83 og helt á í 7 ár. Hon var sostatt 28 ára gomul, tá filmurin varð frumsýndur í 1990. Mótvegis flestu í hesum filmi er hon enn á lívi.
Góða sýning og góða ólavsøku!


text:
Áskoðararnir – bæði tannáringar og vaksin – verða bodnir við á eina ferð til eina ræðandi og viðhvørt eisini vakra dreymaverð.
Soleiðis ljóðar innbjóðingin til leikin Flugo!, sum verður sýndur í Norðurlandahúsinum í kvøld. Aldursmarkið er 12 ár!
Íblásturin til framsýningina FLUGO! eru kenslurnar, viljin og dreymarnar, sum teir tríggir klovnarnir hittu og sóu í skugganum av teimum túsundtals tjøldunum í Za’atharis-leguni í Jordan. Saman við áskoðarunum kanna teir ymsar støður, frælsistrá og innibyrgni, dreymar um eydnu og felagsskap. Í eini leikandi og visuellari klovnaframførslu, náa teir við dreymum sínum út um avmarkingarnar. FLUGO! er ein orðaleys uppliving, har fysiskur komikkur hittir spælandi sorgarleik.
Hin leikurin á skránni í dag er “Stop being poor”, sum vann virðislønina fyri bestu framførðslu á Körber Studio Junge Regie Festival 2015 á Thalia Theater í Hamburg. Dómsnevndin segði framførsluna vera merkta av tryggleika og samstarvi, sum viðgjørdi eitt týdningarmikið politiskt evni á ein klókan og stuttligan hátt, hon er myndaliga sterk, við kensubornum leikarum og pallmynd á høgum støði. Leikurin verður spældur á Tjóðpallinum, men tíverri – ella tíbetur? – er longu útselt.
Á skránni í dag, í Norðurlandahúsinum kl. 16, er annars eisini ein ”panelsamrøða um áskoðarasamvirkan í pall-list”. Talan er um upplegg við Kim Skjoldager-Nielsen, Phd við Teatervetanskap Stockholms Universitet, Steinunn Knutsdóttir, dekan við University of Iceland, Performing Arts, og Sara Gebran, koreograf, lærara og vegleiðara á Choreography Education at The Danish National School of Performing Arts 2012-16. Hetta tiltakið er ókeypis.


text:
KVF sendi í gjárkvøldið eina sending um eitt tap og í tí sambandinum ein skattafrádrátt, sum Eik hevur havt.
Astrup hevur eftir øllum at døma sett seg í samband við allar miðlarnar, men har bara Jan Lamhauge og Barbaru Holm lótu seg brúka, og har Astrup slapp at skuldseta Eik (stjóran og nevndarformannin) fyri einki minni enn at hava framt skattasvik fyri kr. 90 mió .
Sum grundarlag førdi hann fram, at Finansiel Stabilitet sum kautionistur (garant) hevði goldið kr. 514 mió. fyri tap í gamla Eik, men at núverandi Eik av órøttum og við sviki, royndi at trekkja hetta tap frá í skattskyldugu inntøkuna.
Søgan var ov “góð” til at spurnartekin kundi setast við tað, sum Astrup segði, og ivaleyst hevur Astrup við útvaldum egnum notatum og skjølum roynt at prógva pástandin, so gloypibitin virkaði.
Veruleikin er bara tann, at tað, sum Astrup sigur, er lygn og beinleiðis ósatt, tí Finansiel Stabilitet hevur einki goldið sum kautionistur (garant), og um Jan og Barbara høvdu vilja skilt málið og sett seg inn í tað, so fóru tey í krovið á Astrup, fyri at hava villeitt tey, men nú roynir Jan Lamhauge í sendingini at vassa longur út, og er eftir øllum at døma við at drukna sum journalistur og við at missa alt trúvirði, nú hann er blivin kampagnujournalistur fyri ein gamlan/súran uppmærksomheitssøkjandi fyrrverandi stjóra. Jan og Astrup saman fáa í morgun eisini senditíð í DR, so 4. statsvaldið er nú partur(mótpartur) í málinum.
Søgan er tann, at tá ið TF Holding skuldi lata boð inn til Finansiel Stabilitet um keyp av nýggja Eik, varð ein sonevnd “Due Diligence” kanning gjørd, sum m.a. eg var partur av. Eisini vóru Nota og Deloitte við í bólkinum og kannaðu serliga øll bankans viðurskiftir nágreiniliga, m.a. øll viðurskiftir mótvegis lántakarum.
Sum eg minnist, vórðu øll millumverandi í bankanum, størri enn kr. 2 mió. ella kr. 5 mió. gjøgnumgingin.
Okkara kanning var liðug primo desember 2010 og skuldi boðið uppá bankan latast inn í seinasta lagi 13. desember.
Mikudagin 8. desember 2010 var fundur á Hotel Føroyum, har leiðsla bankans – les Astrup – skuldi framleggja eina Management Presentation, sum leiðslan hevði framleitt til høvið, dagf. 7. desember 2010. Hetta var annars einastu ferð, at Astrup varð vístur fram í sambandi við keypstilgongdina.
Av hesum skjali frá Astrup er eginognin í nýggja Eik Banka 31. desember 2010 kr. 2.045 mió., ið stavar frá kontant inngoldnum partapeningi kr. 2.000 mió. og einum rakstrarvinningi í 4. kvartal , og
fyri 2011 fór eginpeningurin at vera 2.178 mió.
fyri 2012 fór eginpeningurin at vera kr. 2.322 mió.
fyri 2.013 fór eginpeningurin at vera kr. 2.475 mió.
Einki varð nevnt um at Finansiel Stabilitet longu 14. oktober hevur goldið kr. 514 mió. sum borgsmaður(garant) ella at kr. 514 mió ikki hoyrdu til nýggja Eik.
Vit vistu, at upplýsingarnar um eginognina neppa fóru at halda, tí vit ráðgevarar vóru komnir til í okkara DD kanning, at aktivini (útlán og ognir) í Eik allarhelst vóru væl minni verd enn tað, sum Astrup upplýsti.
Vit lótu okkum tí ikki lokka/lumpa av tí, sum Astrup legði fyri okkum, men undra okkum í dag yvir, at tað tap, sum Astrup og Jan Lamhauge nú siga longu var 14. oktober 2010, ikki varð upplýst í 2010, og ikki er blivið eitt mál fyrr enn nú Astrup allíkavæl skuldi úr nevndini!
Eitt boð um keyp av øllum partapeninginum í Eik - áljóandi kr. 2. mia - varð latið 13. des 2010, og sum skriva varð í boðbrævinum so varð lagt til grund at “ Kapitalforholdene er uændret ift. information memorandum og managment presentation, således at der ikke siden er, eller vil blive udbetalt udbytte eller anden form for egenkapitaludlodning “.
Finansiel Stabilitet bað fíggjarligu ráðgevararnar hjá TF Holding um at koma á fund hjá Finansiel Stabilitet at greiða frá, hví boðið sá út sum tað gjørdi, og var hesin fundur beint fyri jól – haldi 21. desember 2010.
Restina av søguni kenna vit, nevniliga, at tá TF Holding yvirtók 70% av partapeninginum í Eik primo apríl 2011 fyri kr. 450 mio, og blivu partarnir samdir um, at eginognin tá var kr. 1.350 mio, t.v.s. at nýggi Eik hevði havt eitt tap uppá kr. 650 mió. og sum bleiv útreiðsluført yvir eginognina.
Áðrenn gamli Eik fór av knóranum, var virðið av aktivunum/niðurskrivingar ásett eftir neyvum kanningum, sum Fíggjareftirlitið hevði gjørt beint frammanundan, og hevur Finansiel Stabilitet um slíkar kanningar í einum rættarmáli á síðu 144 í tí dóminum m.a. ført fram, at “Finanstilsynet – som er offentlighedens “vagthund” og som antages at have den højeste ekspertise på området – så alså ikke behov for yderligere nedskrivninger”. Sannlíkt er tí, at Finansiel Stabilitet hevur handlað út frá teimum metingum um virðini í Eik, sum Fíggjareftirlitið og seinni kærumyndugleikin á økinum kom til í august/september 2010.
Nú TF Holding hevur keypt allan partapeningin frá Finansiel Stabilitet, so kann staðfestast, at Finansiel Stabilitet hevur mist stóran part av teimum kr. 2.000 mió., sum teir settu í nýggja Eik – ikki sum kautionistur (garant) – men sum partaeigari. Tí er tað ósatt, sum Astrup hevur billað Jan Lamhauge og Barbaru Holm inn um at tapið var kautiónstap.
Skuldi tað passa, sum Astrup førir fram, so skuldi Finansiel Stabilitet goldið kr. 514 mió. inn í gamla Eik Banka. Tá so sølan til nýggja Eik fór fram 30. september 2010 kl. 23:59, høvdu aktivini framvegis verið kr. 11 mia., men nú við kr. 514 mió. meira sum kassapeningi. Men soleiðis er tað ikki gjørt. At hetta bara er formalia, sum “kloge Astrup” nevnir, so passar tað sjálvandi heldur ikki, men kanska er tað her, sum Astrup hevur fótin í klemmu mótvegis Finansiel Stabilitet. “Det gælder ikki om at have ret, men at få ret” sum Astrup plagar at siga, men í hesum málinum hevur Finansiel Stabilitet, hvussu so Astrup enn roynir, bara havt tap sum partaeigari, um enn tapið var stórt. Finansiel Stabilitet hevur eisini í “Afsluttende regnskab i h.t. lov om finansiel stabilitet” játtað at so er, tá ið teir nevna “ Tilsvarende er værdiansættelsen ved salg af 70% af aktiekapitalen i Eik Banki Føroya lagt til grund ved opgørelsen af forpligtelsen “
Hvørt bankin hevur rætt til skattafrádrátt fyri tapið, sum ásannað er í nýggja Eik, mugu aðrir meta um, men tykist tað løgið, at tap uppá útlán og ognir í einum banka, ikki er vanligt rakstrartap, og hevur hesin spurningur einki við at gera hvussu stórt TFsamtakið er – øll mugu væl vera líka fyri skattalógini, Jan Lamhauge og Eik.
Viðlagt skjal: Earnings improvement opportunities frá 7. december 2010


text:
Árliga mannfólkavikuskifti í Nesvík verður um vikuskifti 15.-17. september. Fyrireikararnir boða frá eini spennandi og fjølbroyttari skrá við góðum tónleiki, undirhaldi, fyrilestrum, heitum pottum, framførslu frá tónleikabólkinum Blátt Gras og serliga góðum mati.
Evnið í ár er ‘Hevur tú tíð...?’. Vit liva í eini sera ‘resutari’ tíð og hava ivaleyst ongantíð havt so ringa tíð sum nú. Avleiðingarnar av hesum eru millum annað, at strongd er vorðin ein vanlig sjúka, familjur eru í upploysn, og fleiri torna upp andaliga.
Í vikuskiftinum steðga vit á í øllum ‘resinum’ og koma inn á, hvussu vit kunnu verða betri til at raðfesta okkara tíð. Vit hava allir 24 tímar í døgninum, men hvussu brúka vit hesar tímarnar? Vit hava eina avmarkaða tíð á jørðini, hvussu brúka vit hesa tíð best?
Tað er Kirkjuliga Heimamissiónin, ið skipar fyri tiltakinum, sum seinastu tvey árini hevur verið væl umtókt. Hvørt ár hava áleið 150-200 menn úr øllum landinum luttikið, yngri sum eldri.


text:
PISA-royndirnar góvu føroysku skúlunum ein ordans hvøkk. Føroyar lógu heilt niðarlaga, tá ið avrikini hjá føroysku næmingunum vóru samanborin við næmingar aðrastaðni í heiminum.
PISA fekk myndugleikarnar at seta fleiri tiltøk í verk, sum skuldu bøta um føroyska skúlaskapin. Millum annað varð sonevnda landsroyndin endurreist við tí endamáli at lyfta fakliga støðið. Men sambært námslektara á Námsvísindadeildini, kunnu hesar royndirnar vera til fánýtis, tí tær siga ov lítið.
Tað sigur hann í nýggjasta Skúlablaðnum.
- Úrslitini av landsroyndum og PISA siga einki um, um skúlin er vánaligur ella góður; úrslitini siga bara, hvussu júst árgangurin, sum hevur verið til roynd, klárar seg, tí árgangir kunnu vera ymiskir, sigur Dagbjartur Debes, námslektari.
Skúlamyndugleikarnir gjørdu 45 tilmæli eftir fyrsta føroyska PISA-úrslitið. Tey skuldu bøta um undirvísingina og lyfta føroysku næmingarnar fakliga. Námslektarin setir spurnartekn við, um eitt nú landsroyndirnar hava gagnað, tí hóast nógvu tiltøkini flyta Føroyar seg bara spakuliga uppeftir PISA-stiganum.
- Komandi vetur koma aftur PISA-úrslit, ið geva føroyska skúlanum karakter. Vísir tað seg aftur tá, at okkara næmingar ikki klára seg betur samanborið við seinastu kanning, kunnu vit siga, at landsroyndirnar ikki hava havt ta ávirkanina sum ætlað, sigur Dagbjartur Debes.
Ein trupulleiki er, at partar av skúlanum ikki megna at brúka landsroyndirnar gagnliga.
- Vit síggja dømi um skúlar, sum megna at lyfta seg fakliga ár fyri ár, tí úrslitini gerast betri, men vit síggja eisini tað øvugta, at flokkar, sum klára seg nøkunlunda í fjórða flokki, tvey ár seinni klára seg væl verri í 6. flokki, og somuleiðis flokkar, sum klára seg undir miðal, og tvey ár seinni liggja á sama stigi, sigur Dagbjartur Debes við nýggjasta Skúlablaðið.


text:
Nógv fólk vóru í býnum í nátt, bæði í Tórshavn og Klaksvík. Hetta sæst aftur í virkseminum hjá løgregluni í nátt.
Á einum skeinkistaði í Klaksvík var har ein, ið gjørdi fortreð tvær ferðir sama stað. Fyrstu ferð bleiv viðkomandi vístur burtur av starvsfólkunum, men tá viðkomandi kom aftur aðru ferð, bleiv løgreglan tilkallað.
Bæði í Havn, Vágunum og Tvøroyri hevur løgreglan gjørt sítt til, at fáast við full fólk. Fólk eru bæði dottin og komin smávegis til skaða. Løgreglan hevur eisini hjálpt summum fólki heim, sum ikki kláraðu seg sjálvi.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Eina fjórðings milliard í halli. Tað er úrslitið hjá Skansa Offshore í fjør.
Skansi Offshore P/F hevur havt ársaðalfund, har ársroknskapurin fyri 2015 varð lagdur fram og góðkendur. Úrslitið gjørdist tað ringasta í søgu felagsins, og vánirnar fyri 2016 eru enn verri.
- Marknaðurin fyri frálandaskip er undir stórum trýsti í løtuni orsaka av ov stórum útboði av skipum, minkandi íløgum og virksemi hjá oljufeløgunum. Ein týðandi orsøk til minkandi íløgurnar, er stóra fallið í oljuprísinum síðan 2014, staðfestir Jens Meinhard Rasmussen, stjóri, í tíðindaskrivi.
Úrslitið er merkt av serligum niðurskrivingum av skipssvirðum á 256 mio. kr. Niðurskrivingin er gjørd út frá metingum frá óvildugum meklarum, umframt við atliti til framtíðarútlitini.
Ársúrslitið hjá samtakinum áðrenn minnilutapartar gjørdist eitt undirskot á 241 mio. kr. Eginpeningur við árslok í 2015 var 115 mió kr. Fíggjarstøðan hjá samtakinum javnvigaði við 1,2 mia. kr.
- Mett verður at marknaðarviðurskiftini verða avbjóðandi í rúma tíð. Skansi Offshore hevur tí, eins og flest onnur reiðarí í hesum marknaðinum, verið í samráðingum við sínar fíggjarstovnar fyri at fáa eina avtalu, sum tekur hædd fyri krevjandi marknaðarviðurskiftum komandi árini. Í einum marknaði, har skip vera løgd upp, feløg fara av knóranum, starvsfólk missa arbeiða og serfrøði hvørvur, er at fegnast um, at fíggjarstovnar hava víst Skansi Offshore álit, við at gera nýggja avtalu við felagið. Avtalan er góðkend av øllum 8 fíggjarstovnum sum fíggja felagið.
Skansi Offshore eigur og rekur 5 nýmótans frálandaskip, harav øll arbeiða í Norðsjógvinum í løtuni. Felagið hevur langtíðarsáttmálar fyri 3 av skipunum. Sáttmálarnir eru við BP, BG og Det Norske Oljeselskap.
Hjá Skansi Offshore samtakinum starvast í dag 131 starvsfólk, harav 120 sjófólk, allir føroyingar.


text:
Nýggjar ásetingar innan gjaldsavtalur og gjaldskort
22-12-2017
1. januar 2018 koma nýggjar ásetingar í gildi fyri allar Betalingsservice gjaldsavtalur og gjaldskortini Dankort, Visa/Dankort og Mastercard. Ásetingarnar verða broyttar orsakað av nýggjum EU-reglum, ið ávirka allar gjaldingar.
Hetta merkir, at tú ert enn betur tryggjað/ur móti eitt nú misnýtslu, stuldri og verjan av tínum samleika. Eisini lækkar sjálvsábyrgdin í sambandi við misnýtslu av tínum gjaldskorti frá 1.100 kr. til 375 kr.
Til ber at lesa nýggju ásetingarnar fyri Betalingsservice gjaldsavtalur her og fyri gjaldskort her.
‹ Aftur


text:
Stjórnarskipanin er ein roynd at flyta fokus
Ólavsøkan er komin og farin, og enn hevur samgongan ikki loyst fløkjuna um fiskivinnunýskipanina. Nærri er fløkjan vorðin størri og óhugaligari so hvørt sum tíðin til 1.januarstyttist. Nú bíða so allar Føroyar eftir at hoyra, hvussu landsstýrið ætlar sær at greiða fløkjuna, men har er man nú farin at varpa ljós á stjórnarskipanina.
Hetta kann illa tulkast sum annað enn ein roynd at flyta fokus frá størsta politiska vavgreytinum í nýggjari tíð: fiskivinnunýskipanini. Okkara høvuðsvinna liggur í andaleypi av berari óvissu um spælireglurnar í framtíðini, tí málið um fiskivinnunýskipanina ikki er avgreitt enn. Í nærum tvey ár hevur leitað eftir eini semju, sum framvegis ikki er at hóma. Men í staðin fyri nú at koma við eini ítøkiligari ætlan fyri, hvussu fløkjan skal greiðast, so verður farið víðari til næsta stórmál: stjórnarskipanina.
Man samgongan veruliga vænta at megna at avgreiða stór mál um fiskivinnunýskipan, stjórnarskipan og pensjónsnýskipan? Ella roynir man í veruleikanum at flyta fokus frá fiskivinnunýskipanini, sum handfaringin av higartil hevur verið óverulig og óvirðilig?
Politiska kjakið seinastu árini og framhaldandi ósemjan um fiskivinnunýskipanina, hevur longu verið so drúgv og stríðshugað, at løgtingið og fólkið er farið í tvíningar. Ein komandi stjórnarskipan skal leggja lunnar undir tað sjálvstýrið, vit sjálvsagt stremba eftir. Tí er alneyðugt, at vit sum politisk skipan og tjóð kunnu savna okkum um hana, og skal tað bera til, má arbeiðslagið í politiska landslagnum koma burturúr tí stríðhugaða andanum, sum í løtuni valdar.
Jógvan Skorheim
Sjálvstýri


text:
Esther Dahl
Ráðgevi
Fartlf: 739908
t-post: esther@industry.fo
Í greinum á in.fo í gjár og í dag verður sagt, at arbeiðsgevarar ikki rinda sáttmálaásettu eftirlønina, og at arbeiðsgevarar rinda ov lítið í løn. Hetta er sambært Eli Brimsvík, sum er formaður í Havnar Handverkarafelag.
Føroya Handverksmeistarafelag og Føroya Arbeiðsgevarafelag hava sáttmálar við Føroya Handverkarafelag og Landsfelag Handverkaranna (har Havnar Handverkarafelag er limur) um lønar- og setanartreytir fyri handverkarar í Føroyum. Sum høvuðsregla eru hesar treytir eisini galdandi fyri útlendskar handverkarar, sum arbeiða í Føroyum. Tað er eisini ein treyt hjá fyritøkum, sum vilja hava undangóðkenning at seta útlendingar í starv, at tær fylgja galdandi føroysku sáttmálunum.
Havnar Handverkarafelag er ikki sáttmálaberandi felag, men formaður felagsins Eli Brimsvík vísir hóast hetta á, at sáttmálarnir ikki verða hildnir, hvørki í mun til løn ella í mun til eftirløn.
Føroya Handverksmeistarafelag og Føroya Arbeiðsgevarafelag er samd um, at allar sáttmálaásetingar verða hildnar. Hetta eigur spurnartekin als ikki at verða sett við.
Tað undrar okkum tí almikið, at vit als ikki hava hoyrt um hesar trupulleikar, sum Havnar Handverkarafelag vísir á. Um handverkarasáttmálin ikki verður hildin av einum av okkara limum, er tað einasta rætta at venda sær til okkara, so til ber at fáa viðurskiftini í rættlag. Tað er óskiljandi og ódámligt at byrjað verður í fjølmiðlunum.
Heitt verður tí á Havnar Handverkarafelag um at venda sær til Landsfelag Handverkaranna, har felagið er limur, og sum er ein av pørtunum í handverkarasáttmálanum, soleiðis at felagið kann venda sær til okkara og fáa møgulig mál loyst so hvørt, tey uppstanda.
Føroya Handverksmeistarafelag og Føroya Arbeiðsgevarafelag


text:
Føroya Akvarium í Klaksvík
Politikkur19-02-2017 - 22:50 - Jóanis Albert Nielsen
Møguleiki er fyri, at Føroya Akvarium verður veruleiki. Sjálvt fiskimálaráðharrin, Høgni Hoydal, sigur soleiðis í bókini hjá Jan Cortzen”Vi der er færinger” (2016), at tað er løgið, at eitt slíkt akvarium ikki er bygt fyri langari tíð síðani. Eisini sigur hann, at tað av og á hevur verið kjakast um hetta evnið í løgtinginum - men tað er ikki vorðið til meira enn tað.
Tað er hugaligt, at umboð fyri tjóðveldi og fólkaflokkin í Klaksvíkar býráð stuðla uppskotinum um at byggja Føroya Akvarium í Klaksvík.
Eitt er vist, um Klaksvíkar býráð ikki tekur undir við verkætlanini at byggja Føroya Akvarium í Klaksvík, so eru sannlíkindi stór fyri, at eitt akvarium verður bygt onkustaðni í Føroyum. Eg vil tó leggja dent á, at ætlanin við hesari grein er ikki at seta verkætlanina, Føroya Akvarium í Klaksvík, upp ímóti øðrum verkætlanum, um sama evni, aðrastaðni í Føroyum.
Hetta akvarium kann gerast millum størstu ferðamálini í Føroyum. Eg loyvi mær at siga, at ongin onnur vinnugrein myndar samleikan hjá føringum so væl, sum sjógvurin/sjóvinnan og tað lívsgrundarlagið, sum sjógvurin gevur okkum. Tað er fiskurin, sum rindar okkara sjúkrahúsverk, skúlaverk – ja næstan alt í Føroyum.
Føroya Akvarium kann eisini verða eitt lærandi akvarium. Hvat kann verða meira natúrligt, enn at børn, skúlaungdómar og onnur leita sær til fiskivinnuhøvuðsstaðin í Føroyum (Klaksvík) fyri nema sær vitan um fiskivinnuna - okkara høvuðslívsgrundarlag?
Gjøgnum tíðirnar hava føringar nýtt ymiskan fiskireiðskap til at breyðføða seg við. Dømir um hendan fiskireiðskap er snøri, lína, snella, trol og nót. Á Føroya Akvarium kann hesin reiðskapur verða vístur fram umframt smærri útgávur av bátum og skipum, sum føringar hava brúkt til at fiska við, gjøgnum tíðina.
Smáir hyljar kunnu gerast til at vísa fram, hvussu fiskireiðskapur virkar í verki og eisini eigur at verða møguleiki hjá vitjandi at royna seg við at bøta trol v.m. og onkur kundi víst, hvussu fiskur og reiðskapur skal hagreiðast. Eisini kunnu filmar vísa, hvussu arbeiði, innan sjóvinnuna í Føroyum, gongur fyri seg á sjógvi og á landi.
Á Føroya Akvarium kundi eisini verið ein framsýning um fiskaaling. Nógv er hent á hesum øki, síðani alingin byrjaði í Føroyum í 80-unum og fram til dagin í dag.
Nakað av tosi hevur verið um, hvar í Klaksvík hetta akvarium skal verða. Eitt hugskot er, at eitt glæsiligt akvarium eigur at vera mitt í býnum, sum ein partur av miðbýarætlanini. Tað kundi verið ein vøkur sjón, um ein glasveggur, í hesum akvarium, kundi speglast í Vágni eitt vakurt summarkvøld. Onnur góð hugskot hava eisini verið frammi.
Mín vón er, at okkara býráð stuðlar hesum uppskoti og ikki letur tað fara aftur við borðinum.
Uppskotið, sum eg havi lagt fyri løgtingið, um at byggja Føroya Akvarium í Klaksvík, er í løtuni til viðgerar í Løgtingsins mentunarnevnd.
Elsebeth Mercedis Gunnleygsdóttur,
Løgtingslimur.


text:
Tak lut
“Síðani eg fór út í missión, síggi eg veruliga hvussu Gud er aktivur og arbeiður gjøgnum sítt fólk runt um allan heim — frá teimum sum sita á bíbiltíma á bambusgólvi í Filipininum, til kirkjur sum møtast undir trøðum í Afrika, til nýmótans samkomur í Singapor við allari hugsandi tøkni. At vera í missión við OM hevur víst mær tørvin á at øll eru við í Guds arbeiðið — óansæð hvør tú ert og hvar tú kemur frá. Gud hevur givið okkum øllum ymisk evnir og serstakar rollur í Hansara ætlan at leiða fólk aftur til Hann!” - Abby úr USA, Afrika Trek leiðari
Kom og verð við
Ert tú tannáringum er tað kanska TeenStreet ella TiM (Tannáringar í Missión) ið tú skalt royna.
Ert tú ungur so eru Transform og STEP-programmi á Logos Hope ein góður møguleiki. Ella kanska nýggja verkætlanin Riverboat, har siglt verður á mongu áunum í Europa, ljóðar spennandi?
Um tú leitar eftir undirvísing hevur OM fleiri missións- og venjingarskúlar runt um í heiminum.
Umframt hetta, eru møguleikarnir nógvir, fyri fólk í øllum aldri, at fara stutta ella langa tíð út í missión.
Skriva til okkum og hoyr nærri, á info.fo@om.org


text:
Týsmorgunin 14. juni seldi Føroya Landsstýri fyri 1,350 milliard krónur í nýggjum lánsbrøvum. Sølan gekk skjótt og væl; longu eftir ein tíma vóru øll lánsbrøvini seld. Tey vóru seld í Føroyum og uttanlands.
Hesum boðar Gjaldsstovan frá í tíðindaskrivi.
Nýggja lánið skal rindast aftur 22. juni í 2021, tað vil siga um fimm ár. Lánið er eitt standandi lán við fastari rentu. Navnrentan ella nominella rentan er 0,5%, og effektiva rentan til íleggjarar er 0,47%. Tekningarkursurin var 100,12.
Peningurin skal nýtast til at rinda lán aftur, ið fellur til gjaldingar 22. juni. Rentan á hesum láni er 3,75%.
Nýggja lánsbrævarøðin verður listað 22. juni 2016 á keypsskálunum í Íslandi og Keypmannahavn.
Fígging Landsins á Gjaldstovuni og Nordea Bank hava fyrireikað lántøkuna og Nordea hevur selt lánsbrøv uttanlands. BankNordik, Eik Banki, Norðoya Sparikassi og Suðuroyar Sparikassi hava havt søluna um hendi í Føroyum.


text:
Arbeiðið at byggja Tórshavnar Musikkskúla gongur væl, skrivar Tórshavnar kommuna á heimasíðu síni.
Tveir bygningar verða í skúlanum. Í størra bygninginum verða undirvísingarhøli umframt fyrisiting og annað. Minni bygningurin er til framførslur og venjingar. Pláss verður til umleið 300 áskoðarar.
Mánadagin 20. novembur vórðu síðstu tak-elementini løgd á orkesturhøllina. Størsta elementið er 23 metrar langt og ein metur høgt.
Í næstu viku verða betongelement (hæddarskilnaður) løgd á fyrstu hæddina á størra bygninginum.
Skúlin verður liðugur á vári 2019.


text:
Ari av Rana
09.01.2018 - 23:14
Ítróttur > Ítróttur > Fótbóltur
Fyrsta hálvfinalan í Carabao Cup varð spæld í kvøld, og tað vórðu favorittarnir úr Manchester City, sum sigraðu á Bristol City.
Bristol City hevði eina torføra uppgávu fyri framman á útivølli móti oddaliðinum í Premier League. Men sigurin á Manchester United í seinastu rundu gav teimum vón.
Tað var eisini Bristol City, sum legði seg á odda eftir 44 minuttir, tá John Stones feldi Bristol City leikaran Bobby Reid í brotsteiginum. Bobby Reid tók sær sjálvur av brotssparkinum og legði gestirnar á odda 0-1.
Tá 55 minuttir vóru leiktir, fekk Kevin De Bruyne bóltin á egnari hálvu, rann fram til brotsteigin hjá Bristol, spældi bóltin út til Raheem Sterling, sum spældi bóltin beint aftur til Kevin De Bruyne, og kundi hann lættliga sparka bóltin í málið til støðuna 1-1.
Dysturin varð ikki avgjørdur fyrrenn 92 minuttir vóru spældir, tá Bernardo Silva sendi ein bólt inn í brotsteigin. Beint framman fyri Bristol City málverjanum stakk Sergio Aguero høvdið upp og skallaði bóltin í málið til endaligu støðuna 2-1.
Liðini skulu spæla seinnu hálvfinaluna 23. januar.
Í morgin er aftur hálvfinala í Carabao Cup. Tá tekur Chelsea ímóti Arsenal.


text:
Earth Hour á Viðareiði
Martin Joensen vitjar á Viðareiði ...
Komandi leygarkvøld verður altjóða tiltakið "Earth
Hour" hildið í býum kring allan heimin.
Kommunan hevur tikið stig til at Viðareiði eisini skal verða
partur av hesum tiltaki. Og tí verður skipað fyri eini hugnaløtu hetta kvøldið,
samstundis sum kommunan sløkkir gøtuljósini í bygdini.
Leygarkvøldið frá kl. 20:30 og
ein tíma fram verður heitt á fólk um at sløkkja ljósini heima við hús, til tess
at vísa á týdningin av einum reinum umhvørvi. Í hesum tíðarbili fer Martin Joensen, sangari,
listamaður og yrkjari at siga frá síni søgu í skúlanum. Hann fer eisini at
spæla ein hóp av vælkendu sangum sínum.
Vælkomin í skúlan til eitt
hugnaligt kvøld í Viðareiðis skúla. Aftaná verður ein góður drekkamunnur at
fáa!
Og sjálvandi: Tiltakið er
ÒKEYPIS!!


text: Brúkaratænastan Tripadvisor, veit í morgun at siga, at nú leita ferðandi føroyingar mest eftir Mellieha á Malta og síðani eftir Akureyri í Íslandi og Nice í Fraklandi. Altso teir føroyingar, sum vilja búgva í íbúð. Øll tey mongu, sum eru í íbúð á Barcelonaleiðini, brúka kanska ikki internetið ella Tripadvisor. Sagt verður um maltesisku íbúðina, at 'the kitchen/dining area comes with south facing terrace, the perfect spot to relax and unwind after a day of sightseeing.' Eri rættuliga vissur í at hetta eru íbúðirnar sum Dansk Folkeferie bygdi í 1970'unum og sum eg sjálvur fjórði búði í summarið 1980, og teknaði eina gøtu í Valetta við Rotring penni eftir vegleiðing um hvørvingarpunkt frá Børge Petersen á Læraraskúlanum, ið fekk tekningina og aðrar við á Ólavsøkuframsýningina í 1983 ella 84, sum var í Norðurlandahúsinum. Hann hevði nógv at týða fyri okkum, Børge. Haldi at Jens Pauli Heinesen eisini hevði búð á sama stað á Malta. Skilji væl, at føroyingar og kanska oyggjabúgvar yvirhøvur dáma væl henda stað og ferðamøguleika. Enn er summarið ikki av.


text:
Sum oftast plagar løgmansrøðan at nerta við aktuell politisk viðurskifti, uttan tó at pennurin er spískur nýggjáraaftan. Men hesaferð valdi løgmaður at fara heilt framvið brennandi politiskum kjakum og avgerðum. Ístaðin valdi Aksel Johannesen at røða um tað, sum savnar og sum spjaðir okkum sum fólk.
Hann brúkti orð hjá Katrini Dagbjartsdóttir Johansen, sum í 80-unum vann fleiri heiðursmerki á paraolympisku leikunum, og tá fekk spjaldrið “brekað” hongt um hálsin. Út frá hesum hugleiddi løgmaður um onnur hugtøk og spjøldur, sum kunnu spjaða okkum sum fólk.
Les løgmansrøðuna HER


text:
Í dag var hugnalig samkoma á miðnámsskúlanum á Kambsdali, nú serflokkurin hevði sín fyrsta skúladag.
Páll Isholm, rektari, bjóðaði vælkomin og segði nøkur orð um tilboðið, sum á fyrsta sinnið er boðið út. Tað er spennandi og avbjóðandi við slíkum tilboði, tí tilboðið skal byggjast upp frá grundini og alsamt mennast. Landsstýrismaðurin við mentamálum, Bjørn Kalsø, segði eisini nøkur orð um, hvussu týdningarmikið hetta var fyri samfelagið og hesi ungu, sum nú fóru at vera miðnámsskúlanæmingar. Sigrun Wardum, forkvinna í Javna, vísti á, at hetta var eitt nýbrot í føroyskari skúlasøgu, og at tilboðið eigur at mennast og víðkast, so fleiri kunnu fáa ágóðan.
Tóra við Keldu, forkvinna í MBF, segði eisini nøkur orð, handaði næmingunum eina lítla gávu og ynski næmingunum, avvarðandi og starvsfólk góða eydnu við tilboðnum.
Fleiri myndir: Serligt skipað miðnám
Røðan, sum forkvinnan helt í dag:
Góðu næmingar, sum byrja á miðnámi í dag!
Hetta er ein spennandi dagur fyri tykkum, sum nú byrja gerandisdag tykkara á miðnámi á Kambsdali. Hann er tó ikki bara spennandi fyri tykkum, men eisini fyri tykkum, avvarðandi, og tykkum, sum starvast her – ja, fyri okkum øll.
Spennandi var eisini, ein illveðursdag í januar, tá ið tilmælið um serliga skipað miðnám sum heildartilboð til ung við serligum tørvi varð handað Mentamálaráðnum og Almannaráðnum. Púra erligt, so hugsaði eg, hvat mann fara at spyrjast burtur úr hesum tilmæli?
Tí er tað serstakliga gleðiligt at kunna vísa á, at í summar byrja eftir ætlan fleiri enn 30 næmingar í líknandi tilboði, sum hesum.
Vit eiga at ynskja og geva hvør øðrum eitt lív við góðari lívsgóðsku, hóast granskarar enn ikki eru á einum máli um, hvat góð lívsgóðska er. Onkur hevur býtt tað í trý:
- At hava: at fáa grundleggjandi materiella tørvin stillaðan í útbúgving, at vinna pening í arbeiði og at hava eitt heim
- At elska: at fáa kensluliga tørvin stillaðan í samveru við familju og vinum
- At vera: at fáa sosiala tørvin stillaðan í at vera góðtikin, at finna sítt pláss og møguleika fyri at vera virkin
Onkur annar hevur sagt, at eingin hevur ella fær góða lívsgóðsku, men hon er nakað tú aktivt sjálvur er viðvirkandi til saman við øðrum menniskjum. At liva eitt gott lív er tí í veruleikanum møguleikar at ávirka og evna sína egnu tilveru út frá egnum dreymum, visjónum, ynskjum og tørvi.
Lívið er jú samansett, og góð lívsgóðska krevur ofta eina heild, sum gevur meining.
Tá ið talan er um ung við serligum tørvi og lívsgóðsku, er ein heildarloysn tí umráðandi, har ymisku tættirnir í gerandisdegnum stuðla hvør øðrum. Her hugsi eg serliga um týdningin í samstarvinum ímillum Mentamálaráðið og Almannaráðið, sum kann tryggja, at heildartilboð kann verða veitt - sjálvandi í tann mun ynski og tørvur er á tí. Í heildini við skúla-, frítíðar- og búparti, har Mentamálaráðið hevur ábyrgd av skúlapartinum, og Almannamálaráðið hevur ábyrgd av at veita bú- og frítíðartilboð.
Vit eru í dag vitni til ein serstakan part av føroyskari skúlasøgu, og eg fari at ynskja tykkum góða eydnu komandi árini – bæði tykkum næmingum og starvsfólki. Eisini vil eg takka Mentamálaráðnum fyri gott og skjótt arbeiði at vísa vilja í verki.
Ein lítil gáva er frá MBF til tykkum, næmingar. Eins og lívið ein samansett gáva við vón um ein gerandisdag við góðum lærugróðrarlíkindum, saman við teimum, sum hava hjartað á røttum stað og einum ljóspenni, sum kann lýsa upp tað, sum tit sjálvi evna.
Takk fyri!


text:
Nú nærkast til árliga Laksa- og Sølutorgið í Runavík. Hesin krossurin skal setast í kalendarin leygardagin 23. Juli. 2016.
Undirtøkan fyri tiltakinum hevur verið vaksandi fyri hvørt ár og tískil hevur tiltakið eisini eydnast betur og betur á hvøjum ári.
Laksa- og Sølutorgið verður leygardagin 23. juli frá kl. 10.00 - 16.00.
Eins og undanfarin ár verður sera nógv spennandi at vitja á Laksa- og Sølutorginum allan dagin, bæði fyri børn og vaksin.
Fylg við á okkara Facebook síðu, Laksatorgið
Øll eru vælkomin at luttaka á Laksa- og Sølutorginum, einstaklingar sum bólkar, áhugafeløg og handlar.
Ynskja tit at vera við á torginum, ella hava spurningar viðvíkjandi tiltakinum, eru tit vælkomin at seta tykkum í samband við ella Herbjørg ella Lív á Kunningarstovuni í Runavík, tlf. 417060.


text:
Av tí at bakteriur eru staðfestar í drekkivatninum í Oyndarfirði, Elduvík, Æðuvík og á Rituvíkshálsi, verða fólk biðin um at kóka drekkivatnið í hesum støðum, til onnur boð verða givin.
10.09.2015
Bakteriur í drekkivatninum
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Tíðindi
24. mai 2017
Tá ið úrslitið av seinastu PISA-kanningini varð almannakunngjørt, segði landsstýriskvinnan við skúlamálum, at tað var ikki heppið, at eingir ráðgevar eru til taks at ráðgeva lærarum í ymsu lærugreinunum. Áður vóru ráðgevar í ymsu lærugreinunum í starvi á Landsmiðstøðini, sum í dag er løgd saman við øðrum stovnum; síðan samanleggingina hava eingir ráðgevar verið. Vit hava spurt landsstýriskvinnuna, hvørjar ætlanir hon hevur í hesum sambandi.
- Ætlanir mínar eru at seta pening av svarandi til í fyrstu atløgu hálvt starv, so vit fáa sett nakrar lærarar sum ráðgevar nakrar tímar um vikuna. Hetta skulu vera lærarar, sum starvast úti í fólkaskúlanum, men sum fáa umstøður til at ráðgeva skúlum og myndugleikum innan teirra fakøki. Hesir lærugreinaráðgevar vóru í síni tíð settir á táverandi Landsmiðstøðini, men eru í skipanini hjá Námi blivnir burtur sum ráðgevar, tí hava vit eisini umrøtt, hvat tilknýti í skipanini hesi fakráðgevastørvini skulu hava, sigur Rigmor Dam, landsstýriskvinna.
Jacob Eli S. Olsen, sum undirvísir í øllum náttúruvísindaligu lærugreinunum í Eysturskúlanum í Havn á 16. ári, heldur, at stórur tørvur er á lærugreinaráðgevum. Í grein á heimasíðuni hjá Skúlablaðnum sigur hann, at ein av uppgávunum hjá lærugreinaráðgevunum eigur at vera at varpa ljós á ymsu lærugreinirnar.
- Nú er alt á gosi um, at okkara næmingar kláraðu seg illa í náttúruvísindum og nógv sjálvrannsakan; so gongur tíðin, og kjakið um náttúruvísindi minkar og kanska hvørvur, til vit aftur skulu upp í roynd í náttúruvísindum. Hvør skal halda lív í kjakinum, soleiðis at vit ikki missa tað burtur? Eftir mínum tykki eiga tey, sum eru sett at taka sær av náttúruvísindum á Námsvísindadeildini, at halda lív í kjakinum og taka stig til batar, tí hesi hava umstøður og tíð at koma runt í skúlaskipanini og skúlunum. Vit eiga ikki at undirmeta týdningin av, at tað er onkur, sum gongur á odda og kveikir innan náttúruvísindi. Ein annar stovnur, sum kundi gingið á odda, var ein lærugreinaráðgevi, sum kundi verið á Námi. Lærugreinaráðgevin hevði stóran týdning, tá ið hann var; hann var ein kveikjandi miðdepil í øllum, sum hevði við lærugreinina at gera. Tað er stórur saknur í lærugreinaráðgevunum. Tey, sum ganga á odda, mugu vera fleiri, tí ein einsamallur persónur orkar tað ikki.
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Orð: Liv Olsson
Lag: M.C. Restorff
Týtt úr norskum: Svenning av Lofti
1. Um enn sorgir og órógv meg tyngja,
og eg kærleika Guds ei kann sjá,
ferðist fram eg í trúgv og kann syngja:
Har heima eg hvílu skal fá.
Niðurlag: Enn skínur Guds sól handan támið,
og har frammi, ja, har verður klárt,
enn bleiktra Guds stjørnur á hválvi,
:,: okkum veittra til heimlandið várt. :,:
2. Ber mín leið gjøgnum ljós ella myrkur,
um lægd ella fjallanna rygg,
og um tað er regn ella turkur,
er leiðin til heimlandið trygg.
3. Og krossurin stendur og peikar
á tann veg, sum til heimlandið ber,
heimlandstónin í hjartanum leikar:
Gleð teg, sál mín, skjótt heima tú er.


text:
Dystarfrásøgnin byrjar tó ikki við sjálvum dystinum, men við tí sum hendi aftaná. Venjarin hjá NSÍ, Ábraham Løkin, legði í samrøðu við Rás 2 eftir dystin, okkara leikarar undir tilætlað at skaða Klæmint Olsen og Kristian Joensen hjá NSÍ, sum báðir noyddust av vøllinum. Tað hoyrir ongastaðni heima at siga slíkt, og venjari okkara, Oddbjørn Joensen, segði so eisini tað sum sigast skuldi aftaná.
Sjálvandi er tað óheppið fyri NSÍ at fáa tveir mans skaddar, men einki tilætlað lá aftan fyri hendingarnar. Klæmint varð skaddur, tá Jóhan skal rudda bóltin burtur í verjuni. Í tí at Jóhan smekkar til bóltin, kemur Klæmint leypandi frá síðuni, og beinið hjá Jóhan rakar Klæmint í bringuna ella búkin. Í støðuni við Kristian er tað Kristin, sum gerst púra fríur móti málinum hjá NSÍ. Hann rekur við bóltinum, men tá hann nærkast málinum støkkur bólturin nakað, og hann og Kristian bresta saman.
Aftur til dystin. Fitt at HB'arum høvdu leitað sær til Runavíkar í dag, so karmarnir til eina góða uppliving vóru til staðar. Veðrið var eisini á einari leið, fitt av sól og nakað av ælingi. Okkara byrjaðu dystin betri, men komu ikki til teir heilt stóru møguleikarnar fyrsta korterið. Í 16. minutti fáa vit fyrsta málið, tá Símun verður spældur væl og setir bóltin trygt í netið til 0-1. Eftir fyrsta málið kom NSÍ betur við í dystin, men teir vóru sjálvdan vandamiklir. 2 skot høvdu teir tó móti málinum, men Teitur tók sær væl av teimum.
Í 35. minutti er hendingin við Klæmint, sum gav ein langan steðg í spælinum. Stutt eftir hetta eru heimamennirnir í mótálopi, har ein góð sending verður løgd inn úr høgru, men lukkutíð fyri okkum røkkur eingin gulur bóltinum, sum smýgur sær framvið málinum og út til málspark. Minuttin aftaná er Kristin í góðari støðu og lobbar bóltin uppum Kristian men eisini beint uppum málið. Beint eftir hetta eru vit aftur í álopi og har er tað, Kristin og Kristian bresta saman. Hetta gav eisini ein langan steðg, men í 56. minutti av fyrra hálvleiki hava vit horna. Christian tekur tað úr høgru, og við nærmaru stong er Gunnar, sum skallar bóltin undir tvørstongina og í mál til 0-2. Beint eftir hetta bríkslaði dagsins dómari, Alex Troleis, fyri hálvleiki.
Heimaliðið royndi at leggja hart út í seinna hálvleiki, men teir komu ikki til tað heilt stóra, og okkara tóktust hava tamarhald á. Hinvegin var spælið nú nógv harðligari og nógvar ónodlur vóru at síggja frá báðum pørtum, uttan at dómarin steðgaði tí. Í 64. minutti taka Alex og Fróði eitt skjótt innkast. Alex sleppur leysur í vinstru síðu, har hann sendir eitt gott innlegg til ein púra frían Símun, sum setir bóltin trygt í netið til 0-3. Henda støðan helt sær í 10 minuttir, tá vit aftur fáa mál. Fróði stríðist væl, og brádliga eru fleir HB'arar í góðari støðu í NSÍ brotsteiginum. Endin er, at Christian skjýtur bóltin í málið til 0-4. Eftir hetta hendi ikki tað heilt stóra, annað enn at fleiri leikarar fingu nøkur býtt gul kort.
Alt í alt ein ruddiliga uppiborin sigur til okkara. Dysturin var ikki væl spældur, men aftur hesuferð sóu vit okkara menn geva ein sterkan kollektivan innsats, sum bar á mál. 3 stig til okkara, og sum hini úrslitini lagaðu seg í dag, eru vit nú 5 stig frammanfyri næstfremsta liðið. Næsti dystur er fjórðingsfinalan í kappingini um Løgmanssteypið, sum verður móti EB/Streymi í Gundadali komandi sunnudag.
KOYR Á, HB!!!
HAGTØLINI
8. umfar - Sunnudagin 28. apríl 2013 kl. 15.00 við Løkin


text:
Grannarnir ov stinnir
Dreingir25-06-2013 - Jónfinn Petursson
U18 dreingir, 10. umfar: B36 - HB 4-2 (2-0)
Vælmannaða U18 dreingjaliðið hjá grannunum var ov stóru gloypibiti fyri okkara ungu menn og tá samanumkom vann B36 ein greiðan sigur á okkum.
Benjamin Heinesen legði bragdliga fyri við tveimum málum í fyrra hálvleiki. Bæði málini vóru skotin innanfyri fýra minuttir nakað fyri hálva tíman.
Hørður H. Johansen punkteraði dystin fyri okkara viðkomandi, tá hann tíggju minuttir inni í seinna hálvleiki økti til 3-0 og 4-0 tá eitt korter restaði í.
Teit Jacobsen royndi at fáa spenning í við tveimum málum móti dystarenda, men einki batti og tí mugu vit staðfesta at okkara unga U18 lið ikki kláraði at fylgja við grannunum.
Hóast keðiliga tapið, kunnu vit bara gleðast um, at nógv gott er í væntu tá hesir ungu menn verða eitt og tvey ár eldri.
HAGTØLINI:
U18 dreingir, 10. umfar. Mánadagin 24. juni 2013 Kl. 19.00 í Gundadali:
B36 - HB 4-2 (2-0)
1-0 Benjamin Heineesn 21
2-0 Benjamin Heinesen 24
3-0 Hørður H. Johansen 54
4-0 Hørður H. Johansen 75
4-1 Teit Jacosben 82
4-2 Teit Jacobsen 88
Liðið: Petur Thomsen - Tóri Rasmussen (liðsk.), Steintór Fagradal, Jón Áki Jacobsen, Elias Evensson, Símun N. Samuelsen, Teit Jacobsen, Hilmar Leon Jakobsen, Torkil Hentze, Niklas Fríði Jacobsen og Bartal Wardum
Eyka: Benjamin M. Midjord, Páll Eysturoy, Heri H. Mohr og Ragnar Rasmussen
Venjari: Frankie Jensen


text:
Tíðindaskriv
05.10.2017 - 07:04
Mentan > Mentan > Konsertir
Í annaðkvøld, fríggjakvøldið, fer Marius Ziska at hava konsert í Løkshøll í Runavík.
Hóast Hans Marius Weihe Ziska, frontmaðurin í bólkinum, er uppvaksin í Søldarfirði, og harvið má sigast at vera ein lokalur, so er hetta fyrstu ferð nakrantíð, at hann fer at framføra eina konsert við bólki í Løkshøll. Marius Ziska fer at spæla ein hóp av sínum kendu og vælumtóktu løgum, men konsertin er serlig, tí mánadagin 9. oktober fer bólkurin í studio at taka nýggja fløgu upp, og á settlistanum til konsertina í Løkshøll vera eisini fleiri av teimum nýggju løgunum.
Teir, ið manna Marius Ziska, eru: Hans Marius Ziska, Allan Tausen, Heðin Ziska Davidsen, Brandur Jacobsen, Magnus Jóhannesen, Mikael Blak.


text:
Tey, sum skriva og siga frá samanbrestum millum katalonar og sponsku løgregluna, siga ikki alla søguna, tá tey greiða frá, at løgreglumenn skumpaðu fólk til viks á valinum sunnudagin. Tí í hvørjum einasta føri vóru tað paramiliterir politistar, ið lupu á veljarar og friðarfólk, sum slerdu manngarð um síni valstøð. Tey vildu sleppa á val at siga sína hugsan um, hvørja leið Katalonia skal halda, og tey vildu verja síni demokratisku rættindi.
Tá svørt kløddu hernaðarpolitistarnir útgjørdir til at berja niður ófrið lupu á og trokaðu seg inn á valstøðini, bardu teir fyrilitarleyst fólk av. Ongin varð spardur. Teir bukaðu gamlar konur, bardu gamlar menn, drógu ungar gentur eftir hárinum og stigu á liggjand i fólk. Tað var ein skakandi sjón.
Katalonar savnaðust á valstøðunum, sum í mongum førum vóru skúlar, longu dagin fyri valdagin. Skipaðu fyri tiltøkum av ymsum slag. Sungu, spældu og matgjørdu í longum banum. Tey vildu tryggja sær, at teirra valstað var opið og atkomiligt. Tí tey vildu sleppa at atkvøða.
Og hetta var teirra val. Her var ikki talan um eina populistiska øsing, men um eina ovurstóra fólkarørslu, sum var siðilig, vitborin, friðarlig og demokratisk. Tað nam við innastu kenslurnar, tá tey so hjartaliga tóku ímóti og heilsaðu okkum, sum vóru komin at fylgja við valinum.
Stormtropparnir
Tað fór hinvegin kalt niður eftir rygginum, tá alvápnaðu svartkløddu stormtropparnir hjá Rajoy í Madrid - Guardia Civil - fyrilitarleyst lupu á hesi friðarfólkin i, sum vápnaleys vardu valstøðini og atkvøðukassarnar.
Sum ein rómversk hermaskina lupu teir á, sveiggjaðu gassarnar og slóu ung og gomul, kvinnur og menn. Hesir anonymu menninir handan hjálm spurdu ikki og talaðu ikki, men bardu seg bara inn á skúlar og barnagarðar og rændu atkvøðuseðlar- og kassar.
Hóast spanska veðurlagið er heitt, er nú ísakalt millum Katalonia og sponsku stjórnina. Tað kólnaði rættiliga,, tá grundlógarrætturin í 2011 annuleraði 14 greinir í lógini um katalanskt sjálvstýri, sum stjórnin og Katalonia samtyktu í 2006. Tey mistu rættin at lýsa seg sum tjóð og at brúka katalanskt sum fremsta mál, og rætturin at krevja inn skatt og umsita ávís málsøkir varð skerdur.
Ongin dialogur
Katalonar hava í risastórum mótmælisgongum og á politiskum stigi mótmælt hesum og kravt størri sjálvræði. Men viljin til dialog hevur verið vánaligur, og frælsið er støðugt skert. Tí eru fleiri annars púra ólíkir flokkar frá vinstru til høgru gingnir saman um kravið at fáa viðurkendan katalanskan sjálvsavgerðarrætt . Á valinum í gjár atkvøddu 90%% fyri hesum, og um øll sluppu á val í morgin, var undirtøkan neyvan minni.
Katalonar vóru kortini kloyvdir um spurningin at loysa frá Spania og eru tað enn, men harðliga framferðin hjá sponsku stjórnini fær heilt vist fleiri at taka undir við at skipa Katalonia sum sjálvstøðugt land.
Í dag mótmæla katalonar framferðini hja sponsku stjórnini, og týsdagin fara fakfeløgini i aðalverkfall av somu orsøk. Mikudagin kemur tingið saman, og flytur onki seg hesar dagarnar, fer tingið helst at samtykkja eina lóg, sum staðfestir,, at Katalonia skal gerast sjálvstøðugt land.
Vil hava ES uppí
Forsetin Piedgemont hevur kortini í dag heitt á ES um at taka lut sum semingspartur í eini roynd at finna eina loysn,, sum virðir báðar partar sum fólk og tjóð. Piedgemont hevur áhaldandi sagt, at Katalonia vil samstarva við Spania, men tað má byggja á virðing fyri katalanskum sjálvsavgerðarrætti.
Katalonar ynskja eins og skotar at vera partur av ES og vildu hava líknandi fólkaatkvøðu, sum skotar fingu í semju við bretsku stjórnina.. Toppurin í ES er sera varin við sínum viðmerkingum. Lutvíst vil ES ikki leggja seg út í innanhýsis sponsk viðurskifti, og hinvegin óttast ES fyri, at fleiri líknandi átøk verða aðrastaðni í Evropa.
Men ongin ivi er um,, at katalonar fingu styrkt sína støðu á valinum í gjár,, meðan spanska stjórnin misti nógv við sínu harðrendu framferð, sum ikki er sæddur í demokratiskum vestanlandi í hálva øld.
Ongin onnur ætlan
Spurdur,, hvør plan B er,, um gongd ikki kemur á samráðingar millum partarnar, svaraði Raoul Romeva, uttanríkisráðharri, at ongin plan B finst. ”Vit staðfesta sjálvsavgerðarættin, og so taka vit tað har frá," segði hann.
Hinvegin kann Rajoy velja at seta Katalonia undir umsiting og herseta landslutin. Taka evropeisku londini undir við tí, hava tey sett til viks bæði fólkaræðið og prinsippið um sjálvsavgerðarrætt, sum er staðfest í ST-sáttmálanum. Og so er paralellurin til gongdina í Evropa í tríatiárunum fullkomin.
Sjálvandi skulu vit í Føroyum ikki blanda okkum uppí, hvørja leið katalonar vilja halda, men vit eiga at verja fólkaræðið og sjálvsavgerðarrættin, tí tað rakar sanniliga eisini okkum, um hesi grundleggjandi rættindi hjá fólki verða traðkað undir fót. Og tað verða tey í Evropa í 2017.
Magni Arge,
fólkatingsmaður
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Geytin
Geytin er ein føroysk filmsvirðisløn, ið verður handað einum (ella fleiri) føroyskum filmsleikstjóra einaferð um árið í desember.
Innihaldsyvirlit
[rætta | rætta wikitekst]
Virðislønin er uppkallað eftir Herálvi Geyti (ella eftir Geytanum, sum hann vanliga var nevndur), ið ferðaðist kring oyggjarnar í Føroyum í 1960-árunum og 1970-árunum, áðrenn biografar vóru vanligir, og vísti filmar fyri fólki. Hann legði grundarstøði fyri føroyskari filmslist.[1] Geytin var kollfirðingur, føddur í 1914 og deyður í 1985.[2]
Tvær virðislønir[rætta | rætta wikitekst]
Geyta-Virðislønirnar vóru fyrstu ferð handaðar 11. desember 2012 á hátíðarløtu í Norðurlandahúsinum, har allir tilnevndir filmar vóru vístir.[3] Skopuningurin Sakaris Stórá vann fyrstu Geyta-virðislønina fyri filmin Summarnátt, meðan Annika á Lofti vann áskoðaravirðislønina fyri filmin Mist.[4] Talan er um eina høvuðsvirðisløn og eina áskoðaravirðisløn. Tann sum vinnur høvuðsvirðislønina fær handað 25.000 krónur, ið Tryggingarfelagið Føroyar letur, og eina standmynd, sum Astrid Andreassen og Dávur Geyti hava gjørt, og Norðurlandahúsið letur, tað er ein dómsnevnd ið velur út vinnaran av Geytavirðislønini. Áskoðarnir sum eru til filmskvøldið í Norðurlandahúsinum atkvøða fyri tí filminum, ið teimum dáma best, og vinnarin fær so handað áskoðaravirðislønina, ið Tórshavnar kommuna letur, áskoðaravirðislønin er á 15.000 krónur.
Vinnarar[rætta | rætta wikitekst]
Vinnarar av Geytanum[rætta | rætta wikitekst]
- 2012 - Summarnátt, leikstjóri: Sakaris Stórá
- 2013 - Terminal, leikstjóri: Dávur Djurhuus[5]
- 2014 - Skuld, leikstjóri: Heiðrikur á Heygum[6]
- 2015 - Stina Karina, leikstjóri: Andrias Høgenni[7]
- 2016 - Et knæk, leikstjóri: Andrias Høgenni[8]
Vinnarar av Áskoðaravirðislønini[rætta | rætta wikitekst]
- 2012 - Mist, leikstjóri: Annika á Lofti
- 2013 - Munch, leikstjóri: Jónfinn Stenberg
- 2014 - Skuld, leikstjóri: Heiðrikur á Heygum
- 2015 - Tunnan, leikstjórar: Jónfinn Stenberg og Jóannes Lamhauge
- 2016 - Et knæk, leikstjóri: Andrias Høgenni
Tilnevndir filmar[rætta | rætta wikitekst]
Tilnevnd í 2016[rætta | rætta wikitekst]
- Óttafet - Nóllywood[9]
- Nattens Stjerner - Atli Brix Kamban
- Frávik - Maria G. Tórgarð
- Bittersweet - Rói Davidsen
- Marra - Hans Kristian Eyðunsson Hansen og Torfinnur Jákupsson
- Ramblers - Hanus Johannessen
- Et knæk - Andrias Høgenni
Tilnevnd í 2015[rætta | rætta wikitekst]
21 filmar vóru sendir inn til kappingina um virðislønirnar Geytin og Áskoðaravirðislønin. Av hesum 21 filmunum valdi dómsnevndin 10 filmar, ið vóru sýndir á filmskvøldi í Norðurlandahúsinum 11. desember 2015.
- Alda - Franklin Henriksen og Rúna Ingunardóttir, spælifilmur, 7:15 min
- At liva við tí - Ása Pálsdóttir og Rebekka Eliasen, heimildarfilmur, 10:17 min
- Birting - Leo Lávík, spælifilmur, 10:14 min)
- Mítt navn er Adam - Rói Davidsen, 3D animatiónsfilmur, 5:30 min
- Gakk tú tryggur - Dávur Djurhuus, spælifilmur, 4:00 min
- Tunnan - Jónfinn Stenberg og Jóannes Lamhauge, spælifilmur, 28:00 min
- Slitið saman - Sára Wang og Maria Winther Olsen, spælifilmur, 8:00 min
- Boys - Sunniva Sundby og Julia í Kálvalíð, heimildarfilmur, 6:45 min
- Stina Karina - Andrias Høgenni, spælifilmur, 10:00 min
- Dalur - Heiðrikur á Heygum, spælifilmur, 30:00 min
Tilnevnd í 2014[rætta | rætta wikitekst]
- Risin og Kellingin, stop motion filmur, Helga Djurhuus 4:23
- Det mand ikke taler om, hybrid-heimildarfilmur, Andrias Høgenni 25:00
- Just another day, heimildarfilmur, Petra Eliasardóttir Mikkelsen, 5:51
- Sum einglar vit falla, stuttfilmur, Maria Winther Olsen, 28:00
- Autopilot, animatiónsfilmur, Rói Davidsen, 6:00
- Gongdin, stuttfilmur, ung á Nollywood, 5:46
- Kom og dansa, tragikomedia, Andrias Høgenni, 14:00
- Fall for Ewe, skaldsligur heimildarfilmur, Høgni Mohr & Jens Jákup Hansen, 2:29
- Podróżnik, stuttfilmur, Franklin Henriksen, 4:48
- Skuld, art horror, Heiðrikur á Heygum, 30:00
Tilnevnd í 2013[rætta | rætta wikitekst]
- Tú, sjónbandalag - Jóannes Lamhauge[10]
- Terminal, stuttfilmur - Dávur Djurhuus
- Eina, stuttfilmur - Andrias Høgenni
- True Love, stuttfilmur - Heiðrik á Heygum
- Vetrarmorgun, stuttfilmur - Sakaris Stórá
- Munsch, stuttfilmur - Jónfinn Stenberg
- Byrta, tónleikavangamynd - Uni L. Hansen
- Lítla Ljósið, animatiónsfilmur - Hans Kristian E. Hansen
Eisini varð filmurin Big Places, dokumentarfilmur hjá Thomas Koba, vístur, men var tó ikki við í kappingini um virðislønirnar.
Keldur[rætta | rætta wikitekst]
- ↑ Invest.fo, Young film maker wins Faroese film award
- ↑ birkblog.blogspot.com - Geytin 2015
- ↑ Listinblog.blogspot.com, Og Geytin var latin...
- ↑ kvf.fo, Nýggjastu føroysku stuttfilmarnir og videoløgini víst í næstu viku
- ↑ planet.fo, Dávur fekk Geytan og Jónfinn áskoðaravirðislønina
- ↑ in.fo - Heiðrikur tók alt
- ↑ kvf.fo - Geytin 2015: Stina Karina betri enn hinar og hinir
- ↑ Lindenskov, Eirikur (11. desember 2016). "Geytin 2016: Andrias Høgenni fór við øllum". in.fo. http://www.in.fo/news-detail/geytin-2016-andrias-for-vid-oellum/. Heintað 12. desember 2016.
- ↑ Lindenskov, Eirikur (11. desember 2016). "Sjey filmar kappaðust um Geytan". in.fo. http://www.in.fo/news-detail/sjey-filmar-kappadust-um-geytan/. Heintað 12. desember 2016.
- ↑ Planet.fo, Átta filmar kappast um Geytan


text:
FINA stjórin Marculescu sigur her á swimmingworldmagazine.com, at tað var týðingarfeilur og misskiljing tá ið hann varð endurgivin fyri at hava sagt, at “we are here to cut the cancer out”, um tað at superdraktirnar skulu burtur. Og rættar tað til, at “we cannot cut this out simply like a cancer”. Støðan er tó tann sama, at tey hava ikki stundir at loysa trupulleikan beint nú, men ætla at koma við nógv strangari reglum í 2010. Í aðrari grein á heimasíðuni spyr Nancy Brown, um svimjing er við at gerast ein ríkmannaítróttur, eftir at hava verið til árligu YMCA Nationals í USA.
3 thoughts on “Rom mest sannlíkt seinasti skansi hjá superdraktunum”
-
Nú bleiv eg fyrst av álvara bangin um fornuftina hjá FINA, tá ið sjálvur stjórin sigur at krabbamein er ein ‘einfaldur trupulleiki’. Orsaka meg, men sikken ein klovn, at halda at tað er torførari at fáa superdraktirnar úr svimjing, enn at skera krabbamein burtur. Og sikken eitt forhánilsi inn á øll sum stríðast ella hava stríðst við krabbamein.
-
Ná, nú vísir tað seg at Craig Lord hevur orðini hjá Marculescu á bandi, at “we are here to cut the cancer out”
Correspondence received by SwimNews suggests that some doubt that the story below carries official weight and is somehow made up, just as some suggested that when the director of FINA said that the “cancer” would be cut out of the pool SwimNews somehow misquoted him. Let’s make it clear: I have the reference to cancer on a tape in three places (yes, three), the quote was reported by three national news organisations present on the day.
-
Eg kom til at hugsa, um hesin maður veit hvat tað er hann hevur sagt?
Eg kann ikki lata vera við at vóna, at hann ikki dugir betur enskt enn sum so, at hann ikki var greiðir yvir hvat tað var hann vrøvlaði um.
Annars er C.L nokk so sparin við at nevna tíðirnar hjá Freddy í 50m frí frá 2. parti av Mare Nostrum, kanska hann svam ov skjótt til at tað nú er vert at nevna í hansara heksujagt, og serliga tí at tað er ein maður sum hann “hatar” tí at venjarin hjá honum hevur svara honum aftur. Sikken ein journalistur.
Eg krossi fingrar, armar og bein fyri at Freddy svimur undir 21,5 í Monaco uttan at vera heilt hvíldur, HM er jú so tætt við. Eg hugsi at tað verður ikki nevnt á SwimNews um so er haha. Og so heimsmet í Rom uttan Jaked 01, hvat skal C.L. so finna uppá… óiva doping spøkilsi.
Tað er eingin loyna, at eg haldi at C.L. er eitt svín. Hann hevur langa út eftir svimjarum persónligt fleiri ferðir í sínari tápuligu jakstran eftir at koma í Swimming Hall og Fame, og eg bíði bara eftir at onkur lukkar gákin á honum við at hála hann í rættin. Eg veit bara, at um Dirch Lange hevði helvtina av mínum temperamenti, so var C.L. komin illa fyri í Rijeka. Og tað uttan at fara í rættin.
Eg royni altso ikki at forsvara Jaked eller nakran, eg dámi bara ikki mátan hasin maðurin selur seg og sína vøru uppá.
-


text:
Fiskivinnunýskipan fyllir sjálvsagt nógv í hesum døgum í miðlunum, men farnu vikuna hava miðlarnir sjálvir verið í andglettinum. Fyrst var tað løgtingsformaðurin, sum segði seg vera hóttan av einum miðlastjóra at atkvøða fyri miðlastuðlinum, og síðani fekk sendingin um skattamálið hjá Eik/Betri eitt høgg fyri og annað eftir fyri óreiðiligan journalistiskk og manipulatión.
Bæði málini seta miðlarnar í óneyðuga ringt ljós, og tað er serstakliga óheppið í eini tíð, tá miðlar í síni heild ikki viga nógv á trúvirðisvektini. At sjálvur tingformaðurin á Løgtingsins talarastóli setir fram so ógvusligar ákærur, fekk nógv okkara at stúrsa við. Aftursvarið frá skuldsetta miðlastjóra vendi kanónini aftur móti politikaranum, og tað endaði í einum stríðum streymi av ákærum, sum ikki kundu prógvast. Eftir stendur ein ørkymlaður miðlabrúkari. Eru hóttanir sendar gjøgnum luftina millum politikarar og miðlafólk, er tað fultkomuliga burturvið, men tað er heldur ikki rætt av tingsins røðarapalli at leggja eftir einum miðlastjóra, sum ikki kann verja seg.
Hinvegin er tað at fegnast um, at miðlastuðulin loksins er samtyktur við einum breiðum meiriluta, eftir áralanga oyðimarkargongd. Stuðulin upp á tvær milliónir krónur til allar teir privatu miðlarnar bjargar neyvan nøkrum miðli, men tað er heldur ikki endamálið. Stuðuilin fer at gera tað gjørligt at framleiða meira dygdargott tilfar – okkara lutur skal í hvussu er ikki liggja eftir.
At sendingin um skattamálið setti grundað spurnartekn við miðlaetikkin, er rættiliga álvarssamt, nú miðlar kring allan heim og í Føroyum hava fingið eitt skot fyri trúvirðisbógvin. Tað tyktist sum at sendingin var skorin til, so hon passaði inn í longu gjørdar niðurstøður. Ein niðurstøða frá fjølmiðlanevndini varð vend á høvdið og klipt var úr heilt øðrum samanhangum, fyri at fáa alt at ganga upp - tað var serstakliga óheppið. Hinvegin skal kringvarpið hava rós fyri at hava varpað ljós á skattamálið við djúpum og góðum kanningararbeiði, men tað var líkasum at ketan fór av, tá søgan skuldi sigast.
Vit kunnu ikki annað enn vóna, at føroysku miðlarnir koma sterkt aftur og prógva sítt virði eftir lærdómin seinastu tíðina.